Kerjasama Pragmatik dalam Pendidikan

Satu kerjasama yang pragmatik terhasil dengan adanya persefahaman dan keserasian dalam menzahirkan keputusan yang akan dilaksanakan. Hal ini diperkukuh dengan semangat kebersamaan untuk keberhasilan yang membawa manfaat bersama. Dalam situasi pascapandemik di Malaysia ketika ini, keperluan untuk seiring senada dalam membina kerjasama yang pragmatik khasnya yang melibatkan negara-negara luar khasnya dengan China memfokuskan penyediaan modal insan yang diperlukan. Penyediaan modal insan yang kalis keadaan VUCA, iaitu kemeruapan (volatility), ketidakpastian (uncertainty), kerumitan (complexity) dan ambiguity (kekaburan). Satu daripada contoh yang paling asas adalah dalam membina modal insan yang ke hadapan dan berdaya tahan.

China, sebuah negara yang berpopulasi 1.4 bilion orang dan 34 kawasan pentadbiran yang berbeza serta mempunyai lebih daripada 2500 buah Institusi pendidikan tinggi yang cukup luas untuk membina rangkaian kerjasama pendidikan antara Malaysia dengan China. Faktor penyumbang kepada kepesatan kerjasama pendidikan Malaysia－China juga bertitik tolak pada tahun 2013 apabila Presiden Xi Jin Ping memperkenalkan inisiatif Jalur dan Laluan (Belt and Road Initiative－BRI).

Inisiatif ini yang merupakan wawasan besar pihak China untuk membina rangkaian kerjasama luar yang telah bermula pada zaman lampau ketika usaha pelaburan ekonomi China melalui laluan sutera telah bermula pada abad ke-2 Sebelum Masihi hingga abad-15 Masihi. Dengan inisiatif China untuk mempromosikan keterbukaan, inklusif dan saling hormat-menghormati memberikan peluang untuk kedua-dua negara menyediakan persekitaran global yang lebih inklusif dan teguh. Hal ini sejajar dengan Matlamat Pembangunan Mampan 2030 oleh Pertubuhan Bangsa-Bangsa Bersatu yang dipersetujui oleh semua pihak.

Dalam senario semasa, melihat kepada kerjasama pendidikan antara Malaysia dengan China, dokumen kerjasama pendidikan tinggi antara kedua-dua buah negara boleh dilihat pada dokumen perjanjian persefahaman antara Malaysia dengan China pada tahun 2009. Dokumen perjanjian ini telah menjadi titik tolak awal untuk terus memperkukuh kerjasama pendidikan antara Malaysia dengan China.

Kemudian, pada tahun 2011, perjanjian dokumen “Framework Agreement To Facilitate Mutual Recognition in Academic Higher Education Qualifications“ Between The Government of Malaysia and The Government of The People’s Republic of China”. Pengalaman penulis bertugas di China juga memberikan peluang untuk bersama-sama rakan strategik tempatan untuk mewujudkan kerjasama dua hala dengan menyediakan platform kerjasama. Antaranya termasuklah Sidang Dialog Pendidikan Tinggi Malaysia－China(Yunnan), Forum Pendidikan Tinggi Malaysia－China (Guizhou) dan Forum TVET Malaysia－China. Platform yang terhasil ini telah membuka ruang kerjasama yang pesat antara kedua-dua buah negara. Program yang telah mendapat pengiktirafan dan komitmen kerajaan dan agensi tempatan ini menjadikannya satu program tahunan yang dilaksanakan secara pragmatik.

Bagi menzahirkan yang sebenar-benarnya seiring senada dalam merencanakan kerjasama pendidikan yang pragmatik boleh dirungkaikan dalam beberapa aspek. Yang pertama ialah memahami situasi semasa politik dan ekosistem negara yang menjurus kepada hubungan bilateral kedua-dua buah negara. Malaysia terletak tepat di atas garisan Khatulistiwa, betul-betul di tengah-tengah Asia Tenggara. Terletak secara strategik di antara Lautan Hindi dengan Laut China Selatan, Malaysia menawarkan perkhidmatan yang baik di semua saluran udara dan perkapalan utama. Hal ini ditambah pula dengan asas ekonomi negara yang mampan dan kukuh, persekitaran sedia perniagaan yang komprehensif, tumpuan ke hadapan dan tenaga kerja mahir yang dinamik telah menjadikan Malaysia lokasi yang strategik di rantau ini dan pantas menjadi pusat pilihan untuk mendorong kerjasama lanjut.

Pada tahun ini ialah ulang tahun yang ke-48 hubungan diplomatik antara Malaysia－China. Hubungan ini terus kukuh dengan adanya kerjasama yang pragmatik yang merentas aspek politik, pelaburan, ekonomi, pelancongan, pertanian, pendidikan bahasa dan budaya. Keserasian yang ada ini perlu ditingkatkan dengan kesungguhan dan komitmen kedua-dua belah pihak untuk terus menawarkan kerjasama pragmatik yang berkonsepkan perkongsian untuk manfaat bersama. Faktor-faktor pemangkin seperti perdagangan dan pelaburan perlu diseimbangkan dengan keberhasilan tenaga pakar dan kemenjadian modal insan kedua-dua buah negara agar kelestarian kerjasama yang lebih berpanjangan.

Yang kedua ialah menggalakkan usaha mencungkil bakat yang menerokai pelbagai bidang baharu khasnya dalam sains dan teknologi bagi mengetengahkan peluang kerjasama yang lebih bagi memberikan manfaat kepada kedua-dua belah pihak. Keupayaan dan gabungan kepakaran sudah pasti akan membawa satu pendekatan yang pragmatik dalam merencanakan agenda pembaharuan masa hadapan. Malaysia, sebagai sebuah negara membangun tidak ketinggalan dalam aspek ini. Hal ini berdasarkan rekod pencapaian yang memberangsangkan yang melibatkan pencapaian prestasi pelajar dan institusi pendidikan di Malaysia.

Belanjawan 2023 yang bertemakan Keluarga Malaysia Makmur Bersama telah dibentangkan pada 7 Oktober yang lalu. Belanjawan 2023 ini memfokuskan agenda 3R, iaitu Responsif, Bertanggungjawab dan Reformis. Daripada RM372.3  billion  yang diperuntukkan, RM15.1 billion telah disediakan kepada pihak Kementerian Pengajian Tinggi untuk mengurus dan membangunkan sektor pengajian tinggi negara Malaysia. Bagi merancakkan landskap pembangunan dan penyelidikan (R&D), kerajaan Malaysia telah memperuntukkan berjuta-juta ringgit untuk tujuan tersebut. Kementerian Pengajian dan Kementerian Sains, Teknologi, dan Inovasi telah diberi akses kepada dana yang bernilai RM364 juta. Justeru, peluang dan ruang kerjasama terbentang luas kepada semua pihak untuk seiring senada dalam membawa kebaikan bersama.

Faktor yang ketiga pula ialah meningkatkan ruang dan peluang kerjasama pendidikan yang pragmatik yang menfokuskan pembangunan sistem pendidikan yang berkualiti tinggi bagi kedua-dua buah negara. Hal ini juga boleh didasari dengan kerjasama dan hubungan luar khasnya dengan negara-negara ASEAN. Dalam hal ini, dapat dilihat melalui senario komitmen negara ASEAN ketika ini, iaitu berlangsungnya Sidang Kemuncak ASEAN ke-40 dan ke-41 dan sidang kemuncak berkaitan yang telah berlangsung di Phnom Penh, Kemboja, pada 10-13 November 2022 yang lepas.

Malaysia telah menzahirkan komitmen yang teguh terhadap ASEAN, termasuklah dalam mengetengahkan kepusatan dan kesatuan ASEAN, usaha-usaha pembangunan komuniti serta penglibatan dan kerjasama berterusan dengan Rakan-rakan Dialog ASEAN serta pihak luar, tatkala menghadapi dinamik serantau yang semakin mencabar dan ketegangan geopolitik yang semakin meningkat di peringkat global. Malaysia juga mengulangi pendiriannya mengenai situasi di Myanmar dan akan menyeru supaya ASEAN mengambil pendirian yang lebih tegas berhubung dengan isu ini dalam perbincangan semasa Sidang-sidang Kemuncak ASEAN.

Dengan semangat seiring senada ini, sudah pasti kekerapan program pertukaran pelajar dan guru dari negara Malaysia, negara ASEAN dan China serta negara lain dapat dilaksanakan. Melihat kepada keperluan semasa, sudah pastinya aspek kerjasama pendidikan diberi penekanan terhadap teknikal vokasional dan latihan (TVET). Sebanyak RM6.7 billion dalam bajet 2023 disediakan untuk melaksanakan pelbagai inisiatif dan memperkasakan TVET. Kerajaan mensasarkan sekurang-kurangnya 55 peratus lepasan SPM melanjutkan pengajian dalam bidang TVET menjelang 2025.

Pemerkasaan inisiatif dan pengisian dalam projek Taman Perindustrian Malaysia-China Kuantan (MCKIP) dan Projek Taman Industri Berkembar Taman Industri Qinzhou China－Malaysia (CMQIP) juga perlu dilihat sebagai platform terbaik dalam membina modal insan yang berimpak tinggi. ECRL juga dijangka akan memacukan aktiviti komersial, menarik pelaburan, meningkatkan peluang pekerjaan dan merangsang aktiviti pelancongan di sepanjang rangkaian relnya.

Penubuhan UTHM-Ningbo TVET Center yang bertempat di Universiti tun Hussein Onn Malaysia dan Ningbo Polytechnic merupakan yang pertama di rantau Asia bakal menjadi pintu masuk kepada institusi lain dari kedua-dua buah negara khususnya dalam bidang TVET untuk menjalinkan kerjasama pada masa akan datang. Selain itu, pusat TVET ini juga dilihat berpotensi untuk menjadi institusi TVET di Malaysia untuk menarik pelajar antarabangsa khususnya dari China. Dengan adanya kerjasama yang bersandarkan teknikal ini, ruang dan peluang yang cukup besar wujud untuk semua pihak khasnya Malaysia dan China dalam membina rangkaian kerjasama TVET yang menggabungkan kepakaran TVET antara institusi Malaysia dan China.

Faktor yang keempat ialah melihat kepentingan bahasa dan budaya dalam merencanakan kerjasama pragmatik yang juga merupakan faktor yang penting. Ketika ini, faktor bahasa dan budaya menyumbang kepada sejauh mana tahap cultural intelligence dan public diplomacy sesebuah negara dalam memperkukuh hubungan negara. Pengayaan bahasa dan budaya Malaysia－China akan membawa satu pendekatan yang sering senada dengan erti kata lain ialah lebih mengenali hati budi masing-masing. Kita juga dapat melihat kesungguhan pihak China secara diplomasinya menekankan hubungan dengan negara luar melalui perkembangan bahasa Melayu. Kerjasama Malaysia－China telah direalisasikan dengan penubuhan Kursi Pengajian Melayu di Beijing Foreign Studies University (BFSU).

Selain itu, kepesatan Pengajian Melayu juga dapat dilihat dengan adanya 13 buah Institusi Pengajian Tinggi di China yang telah menawarkan Pengajian Melayu di institusi mereka. Pertukaran bahasa dan budaya dapat dilihat dan dikukuhkan dengan adanya peluang dan ruang diberikan seperti ini. Malaysia juga menyokong penuh usaha Institusi Pengajian China dengan kerjasama Institusi Pendidikan Tinggi di Malaysia yang mewujudkan Institusi Konfusius di Malaysia. Jalinan bahasa budaya ini perlu digarap secara holistik dengan gabungan kerjasama institusi atau agensi yang berperanan penting di Malaysia seperti Kementerian Luar Negeri, Kementerian Pengajian Tinggi, Kementerian Pendidikan Malaysia, Dewan Bahasa dan Pustaka dan Institut Terjemahan Negara bersama-sama pihak berkepentingan di China. Semoga dengan adanya platform ini akan berlakunya jalinan bahasa dan budaya akhirnya dapat memperkukuh hubungan Malaysia－China dan mewujudkan semangat persefahaman dan persahabatan yang tinggi bagi melakukan perkara yang memberikan manfaat bersama.

Yang terakhirnya, iaitu faktor kelima ialah memperkukuh pembinaan modal insan untuk penyatuan kedua-dua buah negara. Belia pewaris masa hadapan, belia merupakan tunjang pembangunan sesebuah negara dan mereka perlu mempunyai daya saing serta semangat cinta akan negara yang tinggi agar generasi akan datang dapat hidup dalam harmoni. Agenda dan penekanan kepada libat urus dalam kalangan belia Malaysia－China perlu dititikberatkan. Menyokong penuh mobiliti belia Malaysia－China untuk mengenali bahasa, budaya dan adat resam tempatan menjadikan mereka penggerak utama ke arah kelestarian hubungan organik yang terbina.

Antara caranya adalah dengan berperanan sebagai duta kecil, iaitu menceritakan pencapaian terbaik kedua-dua buah negara dalam membawa kebaikan bersama, menggalakkan mereka untuk terus membuka ruang dan peluang persefahaman yang lebih luar dan terbuka dalam membina peradaban yang lebih baik. Mengikut rekod, ketika ini, lebih kurang 30 ribu pelajar China mengikuti pengajian di Malaysia manakala 10 ribu pelajar Malaysia pula mengikuti pengajian di China. Angka-angka ini bersifat dinamik yang memperlihatkan kesungguhan semua pihak melahirkan modal insan bertahap global. Dengan ekosistem pendidikan tinggi yang baik di kedua-dua buah negara sudah pasti membuka peluang dan ruang yang cukup luas untuk duta-duta kecil ini merebut peluang yang ada.

Semoga konsep kerjasama model Quadruple Helix menjadi tunjang kerjasama yang seiring senada bagi Malaysia－China. Kerajaan, industri, komuniti dan institusi pendidikan Malaysia－China perlu duduk semeja untuk menterjemahkan kebaikan bersama. Keterbukaan polisi kerajaan yang mapan dan digerakkan secara proaktif oleh industri berkaitan akan memacu kemenjadian yang diharapkan.  Hal ini dapat diterjemahkan dengan peluang dan tawaran daripada industri China di Malaysia yang bersedia menawarkan peluang kerjaya kepada  modal insan bertahap global yang telah dihasilkan bersama bagi memacu kegemilangan. Garapan nilai-nilai kefahaman bahasa, budaya dan adat serta ikatan sejarah menjadikan pembangunan modal insan yang lebih berdaya tahan dan ke hadapan khasnya bertindak sebagai pewaris hubungan organik Malaysia－China.

Kita bakal meniti ulang tahun ke-10 penubuhan perkongsian strategik komprehensif antara Malaysia dengan China pada tahun depan dan meraikan hubungan ke-50 tahun pada tahun 2024 yang secara dasarnya menjadi garisan masa bagi seiring senada dalam membina kerjasama pragmatik untuk kebaikan bersama pada masa hadapan. Ibarat pepatah Cina, “Satu generasi menanam pokok, generasi lain mendapat teduh“ dan hal ini menandakan gagasan hubungan yang terbina pada masa ini , iaitu generasi seterusnya bakal mendapat hasilnya. Sudah pasti semua pihak mengharapkan agar hubungan organik Malaysia dan China menyaksikan lebih banyak pencapaian dan  hubungan berada pada peringkat tinggi yang semakin kukuh.

Penulis, Mantan Penasihat Pendidikan, Kedutaan Besar Malaysia di Beijing, China.


Menggerakkan Ekosistem Ekonomi Islam Melalui Koperasi Kariah Masjid

Untuk mendapatkan maklumat terkini, ikuti kami melalui Telegram

Ekosistem ialah suatu sistem terdiri daripada komponen yang mempunyai peranan, fungsi dan kemajuan tersendiri serta berkaitan rapat antara satu sama lain. Contoh komponen ekosistem perniagaan ialah pengeluar, pembekal, pengedar dan pelanggan. Dalam ekosistem perniagaan setiap komponen mempunyai semangat “leadership” (kepimpinan) tersendiri kerana kesemua entiti itu berfungsi ke arah entiti yang lebih besar (entiti induk), iaitu syarikat utama yang mempunyai syarikat pengeluar dan pengedar yang menjurus kepada memenuhi keperluan entiti yang lebih besar. Ekosistem juga bersifat dinamik kerana mampu berinteraksi dan berkomunikasi,contohnya perniagaan secara digital kini. Perubahan dan perkembangan teknologi terbaharu telah membawa perubahan dalam sistem ekonomi hari ini.

Ekonomi Islam pula,mempunyai objektif tersendiri dan matlamatnya luhur bukan untuk mengaut keuntungan. Berbeza daripada ekonomi konvensional yang mementingkan materialisme, ekonomi Islam merupakan aset berharga bagi sesebuah negara. Adalah penting bagi setiap masyarakat Islam mendalami ilmu ekonomi Islam bagi mengetahui jenis kegiatan ekonomi yang biasa dijalankan dalam Islam dan bagaimana untuk menyelesaikan masalah tersebut. Hal ini dikatakan demikian kerana ekonomi Islam mempunyai nilai tinggi serta prinsip yang menjaga keadilan sosial serta menolak konsentrasi kekayaan berfokus kepada satu pihak sahaja. Lebihan diagihkan secara adil dan saksama, menggalakkan pengaliran wang yang tidak berkembang kepada masyarakat serta mempunyai prinsip persaudaraan yang menjaga kepentingan antara satu sama lain.

Penggabungan ekosistem dan ekonomi Islam akan menyebabkanseluruh komuniti ekonomi Islam bekerja dalam rangka kerja syariah Islam. Perubahan ini akan menjurus kepada pematuhan syariah.Masjid menjadi asas untuk menggerakkan ekonomi Islam dan operasi ekosistem berjalan dalam komuniti dan masyarakat.

Koperasi kariah masjid platform yang mampu menggerakkan ekosistem ekonomi Islam. Penekanan ini pada dasarnya adalah kerana kini, masjid hanya beroperasi sebagai institusi yang menjalankan aktiviti ibadah sahaja dan tidak dikembangkan untuk meningkatkan sosioekonomi setempat. Melalui koperasi, kariah masjid dapat mengembalikan fungsi masjid seperti zaman awal kegemilangan Islam yang mana peranan masjid pada ketika itu, meliputi pelbagai aspek. Masjid bukan sahaja menjadi tempat penyebaran syiar Islam tetapi berperanan utama sebagai tempat membina keyakinan,aktiviti ekonomi, politik, pendidikan dan pembangunan masyarakat, penghubung manusia dengan Allah SWT, sesama manusia dan alam sekitar untuk kesejahteraan hidup di dunia dan akhirat.

Pada era globalisasi ini,koperasi kariah masjid harus berperanan menjana dan memajukan ekonomi umat Islam dengan menggalakkan jemaah masjid menjadi anggota koperasi, yang secara tidak langsung akan membentuk komuniti tersendiri dalam kalangan mereka sebagai pembuat keputusan, pengeluar, pembekal, pemborong, penjual dan pengguna yang terlibat dalam pelbagai aspek kegiatan ekonomi. Hal ini akan menjana kegiatan ekonomi umat Islam melalui penglibatan anak kariah yang menawar dan memberikan perkhidmatan bersekutu dengan masjid.

Koperasi kariah masjid juga berperanan untuk memenuhi tuntutan syariat dan sosioekonomi serta budaya masyarakat setempat. Melalui koperasi, masyarakat dapat bersatu padu membangunkan ekonomi umat Islam. Bagi mencapai kegemilangan masjid pada abad ini, sokongan padu umat Islam amat diperlukan. Mereka harus bergiat aktif sebagai pengeluar dan pengguna. Cara ini akan mewujudkan ekosistem ekonomi Islam yang mantap melalui kebersamaan pelibatan anak-anak kariah dalam pembangunan masjid. Di samping itu, koperasi berperanan mengeratkan perpaduan dan kerjasama antara umat Islam. Apabila ramai anak kariah masjid menjadi anggota koperasi, maka akan berlaku peningkatan aktiviti muamalat Islam yang menggunakan perkhidmatan masjid. Secara tidak langsung, hal ini akan mengeratkan perpaduan selari dengan peranan masjid yang pelbagai dan mampu mendorong pembentukan perpaduan dan kerjasama antara anak kariah yang menjadi anggota koperasi.

Bukan itu sahaja, koperasi kariah masjid juga berperanan menjadikan masjid sebagai pusat perkembangan ilmu dan kebajikan yang bukan sahaja dapat menyebarkan ilmu keagamaan tetapi pelbagai aspek keilmuan lain seperti ilmu kepenggunaan dan kemahiran dalam pelbagai sektor. Apabila anggota bermaklumat dan berpengetahuan, mudah untuk mereka memahami dan melibatkan diri dalam ekosistem ekonomi Islam dalam skop yang lebih besar dan mantap. Koperasi kariah masjid juga boleh mengambil peluang membangunkan aset-aset masjid yang tidak digunakan dengan baik untuk manfaat umat Islam.

Dalam konteks ekonomi Islam, koperasi kariah masjid boleh memainkan peranan membantu negara-negara Islam yang bergolak untuk mencapai pendamaian. Koperasi boleh memperhebatkan lagi peranan untuk menyalurkan bantuan dan sumbangan untuk meningkatkan sosioekonomi masyarakat dalam dan luar negara melalui penglibatan secara langsung dalam misi bantuan kemanusiaan dan pembangunan. Usaha ini dapat direalisasikan apabila koperasi kariah masjid bekerjasama dengan negara Islam lain yang memiliki sumber yang cukup dan kukuh serta mampu mengendalikan operasi bantuan kemanusiaan dan kemiskinan dengan pantas, misalnya kerjasama dengan Perbadanan Operasi Umat Islam Turki yang mempunyai kekuatan sumber dan keanggotaan. Organisasi negara kita amat digalakkan untuk bergabung atau bekerjasama dengan organisasi besar supaya dapat menjana serta menyelenggarakan sumber daripada 57 buah negara umat Islam majoriti dan 112 buah negara umat Islam minoriti.

Masyarakat Islam tiada kesedaran dan kurang cakna tentang keperluan memperkasakan ekonomi umat Islam. Dalam menyedarkan umat Islam,koperasi kariah masjid berperanan mengadakan program kesedaran tentang kepentingan memperkuatkan ekonomi umat Islam melalui khutbah, kursus, latihan dan seminar bagi membolehkan mereka bertindak. Dalam hal ini, Jabatan Agama Islam perlu berkerjasama dan menyokong usaha ini dengan menyelitkan hal-hal berkaitan ekonomi umat Islam dalam khutbah dan ceramah agama.

Pengurusan masjid juga perlu dilengkapkan dengan kefahaman ekonomi Islam secara maksimum.  Kepimpinan masjid wajib memahami dan menyedari serta memainkan peranan dalam mempertingkatkan pembangunan ekonomi Islam melalui penglibatan ahli jawatankuasa masjid dan ahli jawatankuasa koperasi untuk pembangunan ummah.  Antara cara paling mudah dan efektif ialah dengan melaksanakan jualan harga patut, pasar tani, ekspo dan pameran serta memperbanyakkan penglibatan masjid dalam aktiviti ekonomi dan sosial. Bazar Jumaat merupakan platform yang boleh digunakan umat Islam untuk memulakan penglibatan dalam kegiatan ekonomi Islam.

Selain itu, koperasi perlu melaksanakan kempen keanggotaan untuk menggalakkan lebih ramai masyarakat, kariah masjid Islam dan bukan Islam menjadi anggota koperasi bagi menjamin kelestarian ekosistem Islam. Hal ini kerana koperasi kariah masjid tidak terhad kepada orang Islam sahaja malah terbuka untuk semua termasuk bukan bumiputera. Hal ini dapat mempromosikan produk-produk koperasi atau produk keluaran Muslim yang akan menggalakkan pembelian produk keluaran umat Islam.

Gerakan koperasi Malaysia perlu memainkan peranan menggerakkan ekosistem ekonomi Islam untuk melibatkan lebih ramai masyarakat Islam dalam pembangunan ekonomi. Hal ini bagi mencapai hasrat kerajaan untuk melibatkan 30 peratus atau lebih umat Islam dalam ekonomi melalui koperasi. Kadar pegangan ekonomi umat Islam adalah dalam lapan peratus yang mana masih rendah. Antara cadangan kerajaan untuk meningkatkan penyertaan umat Islam dalam ekosistem ekonomi Islam ialah dengan menambah infrastruktur untuk mempromosi dan memasarkan produk Islam. Hal ini kerana tanpa kemudahan pasaran, produk umat Islam sukar untuk dipasarkan, dicari dan seterusnya tidak laku. Walaupun terdapat 60 peratus majoriti pengguna Islam tetapi kebanyakannya gagal menggunakan produk sendiri. Kesannya komuniti Islam gagal mencapai matlamat membentuk ekosistem ekonomi Islam. Bukan itu sahaja, mentaliti umat Islam juga merupakan antara cabaran utama dalam mencapai matlamat membentuk ekosistem ekonomi Islam.

Seterusnya usaha juga perlu dipertingkatkan bagi mempromosi produk keluaran Muslim supaya umat Islam sedar tentang kewujudan dan seterusnya menggunakan produk tersebut. Umat Islam seharusnya, membeli produk keluaran Muslim kerana pembelian ini dapat menguatkan ekonomi umat Islam. Kelemahan orang Islam hari ini ialah mereka lebih gemar membeli produk bukan keluaran Muslim. Melalui koperasi, usaha ini dapat menggalakkan masjid menjadi pembekal dan penjual produk-produk keluaran Muslim. Hal ini bagi memudahkan umat Islam mendapat barangan halal.

Majoriti negara Islam memiliki kepakaran tetapi malangnya sangat bergantung pada konsep kutipan derma. Cara ini menyebabkan ekonomi negara Islam terjejas dan membawa peningkatan kemiskinan, pengangguran dan kebergantungan tinggi pada pihak luar. Usaha ke arah menggerakkan ekonomi Islam adalah amat penting dan dapat dilaksanakan menggunakan tiga asas ekonomi, iaitu zakat, wakaf dan sedekah.

Pembinaan ekosistem ekonomi Islam masjid di bawah “aktiviti kemanusiaan” dalam memberi khidmat bantuan kecemasan dapat menjamin kekuatan ekonomi melalui pembelian dan penyaluran barangan. Majoriti negara Islam kini tidak mampu untuk menyumbang kepada ekonomi umat Islam kerana mengutamakan kepentingan peribadi dan keluarga. Kelemahan ekosistem ekonomi Islam memberi impak kepada sumbangan kemanusiaan yang menjadi cabaran utama dalam pembangunan Islam. Penyelesaian mudah isu ini adalah dengan penubuhan koperasi yang akan menjadi tunjang ekonomi umat Islam dalam meningkatkan guna tenaga, pengalaman dan kepakaran luar bagi menikmati kekayaan bersama seiring perkembangan ekosistem Islam hari ini.

Koperasi kariah masjid boleh menjadi pusat pengedaran lebih 80 peratus produk keluaran syarikat Islam di seluruh Malaysia. Meskipun begitu, ekosistem koperasi kariah masjid belum lagi mampu untuk membawa syarikat bertaraf antarabangsa terlibat dalam ekosistem ini. Hal ini disebabkan masyarakat Islam kurang keprihatinan terhadap umat Islam yang lain. Umat Islam harus prihatin dan peka terhadap produk keluaran umat Islam tempatan dengan membeli dan menyokong kegiatan ekonomi Islam. Selain itu, masyarakat Islam juga harus  melibatkan diri dalam aktiviti  jualan dan pembelian produk keluaran Islam melalui masjid sebagai tempat penjualan atau menyediakan kemudahan infrastruktur seperti “Malakat Mall’ untuk memberi peluang kepada usahawan Muslim memasarkan produk atau jenama tempatan.

Pemerkasaan ini diharapkan dapat membawa perubahan besar kepada negara-negara Islam dan jati diri masyarakat yang amat diperlukan bagi menjamin perkembangan ekosistem Islam. Hal ini kerana walaupun dengan perancangan rapi oleh agensi-agensi kerajaan Islam mahupun pihak yang ingin membantu mencapai kelestarian, ekosistem Islam tidak akan tercapai jika masyarakat itu sendiri tidak turut serta dalam perubahan ini. Isu ini memerlukan tindakan proaktif semua pihak tanpa mengira usia dan gelaran.


Raja Muda Perlis Bertitah Seru Graduan Bentuk Kepimpinan Berwibawa

Untuk mendapatkan maklumat terkini, ikuti kami melalui Telegram

Pauh Putera – “Jadilah pemimpin yang adil dan berintegriti. Graduan Universiti Malaysia Perlis (UniMAP) hendaklah menjadi golongan yang jujur dan sentiasa berpegang kepada nilai integriti kerana kepimpinan yang adil tanpa mengabaikan nilai integriti mendorong orang lain untuk menghormati prinsip kepimpinan seseorang itu.”

Demikian titah Duli Yang Teramat Mulia (DYTM) Raja Muda Perlis Tuanku Syed Faizuddin Putra Jamalullail ketika berangkat menyempurnakan Istiadat Konvokesyen 16 Universiti Malaysia Perlis (UniMAP) Sidang Ketujuh di Dewan Ilmu Kampus Alam UniMAP, Pauh Putera, pagi tadi.

Keberangkatan tiba baginda disambut oleh Naib Canselor Prof. Dato’ Ts. Dr. Zaliman Sauli.

DYTM Tuanku Syed Faizuddin Putra turut mengingatkan semua bahawa pemimpin yang disayangi ialah pemimpin yang memimpin dengan nilai kasih sayang, teladan dan bertoleransi. Oleh itu, sentiasalah menyelami hati dan situasi pekerja bawahan masing-masing kerana tanpa mereka seseorang pemimpin itu tidak mudah untuk berada di kemuncak kerjaya atau organisasinya.

Pada majlis tersebut, DYTM Tuanku Raja Muda berkenan menganugerahkan ijazah kepada seramai 398 orang graduan Sarjana Muda Kejuruteraan Bahan, Kejuruteraan Bioproses, Kejuruteraan Polimer, Kejuruteraan Metalurgi, Kejuruteraan Biosistem dan Sarjana Muda Teknologi Kejuruteraan Kimia Teknologi Makanan, Proses Kimia Industri serta Bioteknologi Industri.


Pertandingan Deklamasi Sajak Warga MOT Menyemarakkan Dekad Bahasa Kebangsaan

Putrajaya – Pada 8 September 2022, Kementerian Pengangkutan Malaysia (MOT) dengan kerjasama Dewan Bahasa dan Pustaka (DBP) melalui Bahagian Harta Intelek, Jabatan Penerbitan DBP menganjurkan Pertandingan Deklamasi Sajak bersempena dengan Dekad Bahasa Kebangsaan (DBK) 2022.

Menerusi pertandingan ini, kesemua juri sebulat suara memilih lima orang pemenang. Johan pertandingan ini dimenangi oleh Puan Shamima VPK Abdulla dari JPJ Ibu Pejabat, yang membawa pulang wang tunai sebanyak RM500. Beliau mendeklamasikan sajak yang berjudul “Kita Katakan Tidak“, karya Sasterawan Negara ke-14, iaitu Dr. Rahman Shaari. Naib Johan pula disandang oleh Ts. Dr. Rizati Hamidun dari MIROS yang menyampaikan sajak yang berjudul “Erti Hidup Bererti”, karya Teo Wei Sing dan menerima wang tunai sebanyak RM300.

Tempat ketiga pula dimenangi oleh Encik Shaiful Naszri Abdul Wahid dari MOT dengan sajak yang berjudul “Ghenta Cinta”, karya oleh Dr. Lim Swee Tin, yang menerima wang tunai RM200. Dua orang penerima sagu hati pula ialah Puan Ruslina Kamarudin dari Rapidbus Sdn. Bhd. dan Encik Cheong Koon Yun dari JPJ Negeri Pahang, yang masing-masing menerima wang tunai RM100. Setiap pemenang juga menerima cenderamata iringan berupa buku terbitan DBP, majalah DBP dan sijil penyertaan.

Kesemua pemenang menerima hadiah dan cenderamata yang disampaikan oleh YBhg. Datuk Isham Ishak, Ketua Setiausaha MOT, yang diiringi oleh YBrs. Dr. Hazami Jahari, Pengarah Jabatan Dasar dan Penyelidikan DBP.

Sementara itu, para juri yang mengadili pertandingan ini terdiri daripada Encik Amran Ibrahim Rashidi (Aktivis Puisi Terapi dan Puisi Artistik  selaku Ketua Juri), Encik Wan Mohd Farid Jamel (Editor Bahagian Buku Sastera, DBP) dan Encik Mohd Salleh (Bahagian Perolehan dan Kewangan MOT).

Penganjuran Pertandingan Deklamasi Sajak ini merupakan satu daripada objektif DBK 2022, iaitu untuk menyerlahkan jati diri dan citra bangsa Malaysia menerusi bahasa dan sastera kebangsaan. DBK dilaksanakan secara bersepadu dengan pelbagai pihak termasuklah dengan kementerian, jabatan dan agensi kerajaan, swasta dan pertubuhan bukan kerajaan.

Pertandingan Deklamasi Sajak yang julung-julung kali diadakan di MOT ini bertujuan untuk membina dan menyerlahkan bakat dalam mendeklamasikan sajak dalam kalangan warga MOT telah menerima sambutan yang menggalakkan. Pertandingan yang berlangsung di perkarangan lobi MOT ini disertai oleh 21 orang peserta yang terdiri daripada warga MOT, jabatan dan agensi seperti JPJ, MIROS, APAD, CAAM. MAHB, PRASARANA, RAPID BUS dan MRL.


Raja Perlis Berkenan Anugerahkan Tauliah Pelantikan kepada Menteri Besar Perlis yang Baharu

Arau – Raja Perlis, Duli Yang Maha Mulia (DYMM) Tuanku Syed Sirajuddin Jamalullail telah berkenan agar Majlis Istiadat Pelantikan dan Mengangkat Sumpah Jawatan Menteri Besar Perlis yang baharu diadakan di Istana Arau pada Selasa, 22 November 2022, pukul 4.00 petang.

Menurut siaran media dari Istana Arau, pada majlis tersebut seorang calon Ahli Dewan Undangan Negeri (ADUN) yang memenangi pilihan raya baru-baru ini akan dianugerahkan tauliah pelantikan daripada baginda Raja Perlis dan seterusnya mengangkat sumpah jawatan sebagai Menteri Besar Perlis di hadapan baginda.

Dalam perkembangan lain, pada petang semalam baginda Raja Perlis diiringi Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan menerima sembah mengadap taaruf secara seorang demi seorang oleh kesemua 14 orang ADUN daripada Perikatan Nasional (PN) selepas PN berjaya membentuk kerajaan melalui kemenangan 14 kerusi daripada 15 kerusi DUN semasa Pilihan Raya Umum ke-15 (PRU15) di negeri Perlis baru-baru ini.

Pada malam sebelumnya, Tuanku Syed Sirajuddin juga telah turut berkenan menerima mengadap Setiausaha Agung Perikatan Nasional (PN), Dato’ Seri Hamzah Zainudin yang telah mempersembahkan surat cadangan nama calon Menteri Besar Perlis yang baharu daripada Pengerusi PN untuk pertimbangan dan limpah perkenan baginda. Turut hadir ialah Ahli Majlis Tertinggi PN, Datuk Seri Haji Takiyuddin Hassan dan juga Bendahari Agung PN, Dato’ Seri Dr. Ahmad Samsuri Mokhtar.


Memahami Mandat Rakyat

Untuk mendapatkan maklumat terkini, ikuti kami melalui Telegram

Selepas Pilihan Raya Umum ke-15 (PRU-15) melabuhkan tirainya, akhirnya keputusan rasmi memberikan satu tamparan hebat kepada Barisan Nasional (BN) selaku parti yang menganggotai barisan kepimpinan kerajaan Malaysia sebelum ini. Walaupun parti BN konsisten memenangi beberapa siri dalam PRN yang lepas, namun kelihatan kemenangan tersebut tidak berjaya dikekalkan di lapangan kerusi Parlimen. Sebaliknya, kemenangan 82 kerusi mengatasi parti-parti lain dicapai oleh Pakatan Harapan (PH) membuktikan bahawa gabungan tersebut masih menjadi pilihan utama rakyat pada masa ini walaupun kemenangan tersebut belum cukup untuk membentuk majoriti mudah . Begitu juga dengan pencapaian yang diperoleh oleh Perikatan Nasional berbekalkan kemenangan 73 kerusi menjadikan gabungan tersebut masih menjadi antara pilihan utama rakyat, walaupun pada detik-detik akhir wujud isu percanggahan antara kepimpinan parti gabungan tersebut.

Kestabilan dalaman dan imej parti merupakan faktor utama kepada kejatuhan BN dalam PRU-15. Seperti yang dinyatakan oleh Dr. Mohammad Tawfik Yaakub, penganalisis politik dalam berita yang bertajuk “Penguguran Tajuddin wujud Tanggapan UMNO Berpecah” (Berita Harian: 26 Jun 2022) yang ditulis oleh  Mohd Iskandar Ibrahim dan Mohd Nasaruddin Parzi. Dr. Mohammad Tawfik Yaakub berpendapat bahawa UMNO akan mengalami kesukaran untuk menguasai semula pemerintahan kerajaan jika parti tersebut gagal untuk distabilkan semula sebelum PRU-15. Perpecahan ini turut diperakui dalam kenyataan Tan Sri Annuar Musa dalam penulisan berita Astro Awani bertajuk “UMNO Kini Sudah Berpecah Tiga” yang ditulis oleh Firdaus Azli dan diterbitkan pada 17 Januari 2021.Dinyatakan bahawa menurut Tan Sri Annuar Musa, perpecahan UMNO terbahagi kepada tiga kelompok. Pertama kumpulan yang tolak BERSATU, kedua yang berada di tengah-tengah dan yang ketiga menerima BERSATU. Bahkan kenyataan ini dilihat sebagai sesuatu yang konsisten apabila Tan Sri Shahir Samad selaku ahli veteran parti UMNO dalam Utusan Malaysia yang bertajuk “UMNO, BN Sudah Berpecah Tiga” dan diterbitkan pada 1 Ogos 2021 dan ditulis oleh Muhammad Aimy Ahmad, turut menyatakan perpecahan yang berlaku dalam parti tersebut. Tambah beliau lagi, “episod perpecahan BN sejak PRU-14 tidak boleh ditutup walaupun selepas 38 bulan berlalunya PRU-14”. Berdasarkan pengamatan, keadaan perpecahan ini membawa kepada kerapuhan dan keterbatasan parti tersebut untuk bergerak seiring dan utuh bagi mendapatkan semula majoriti dalam PRU-15. Sehingga ketidakstabilan dalaman yang mula terserlah ini turut menjadi modal utama dalam kempen-kempen parti lawan yang lain, yakni mengaitkan perpecahan tersebut dengan pencalonan Perdana Menteri sehingga mengundang kekeliruan.

Walaupun kerajaan Keluarga Malaysia mencatatkan keberhasilan pentadbiran sebelum ini, namun persepsi terhadap ketidakseimbangan parlimen menjadi antara sebab utama parti tersebut sukar meraih perhatian pengundi tegar. Ditambah pula dengan beberapa pengguguran nama-nama besar daripada bertanding dalam PRU-15. Sehingga mengundang kekecohan pada peringkat jentera dan akar umbi. Selain kestabilan politik, isu kos sara hidup, kenaikan harga barang, kejatuhan nilai ringgit, kadar pengangguran, peluang pekerjaan dan beberapa isu ekonomi termasuk memulihkan ekonomi negara antara isu yang menjadi tumpuan utama sebilangan besar pengundi dalam PRU-5.  Umum mengetahui bahawa rentetan daripada fasa pandemik, majoriti rakyat Malaysia menghadapi tekanan kewangan terutamanya golongan yang datang daripada kelompok B40. Isu-isu utama ini tidak berjaya ditangani dengan baik dan menyeluruh walaupun terdapat beberapa perkembangan dan pulangan positif dalam pelaksanaan dan pembaharuan yang dilaksanakan. Sehingga masih terdengar rintihan dan keluhan pengundi berkaitan dengan tekanan ekonomi. Malah kegagalan menepis persepsi isu-isu ekonomi yang dibangkitkan oleh parti lawan di ruangan kempen siber dan fizikal turut menjadikan parti lawan semakin mula mendapat perhatian di sisi pengundi. Sehingga secara tidak langgung, mengundang kecenderungan yang tinggi dalam kalangan pengundi untuk menolak BN dalam PRU-15.

Berdasarkan pengamatan, kempen yang bersifat setempat dan tidak menyeluruh juga antara merit tambahan kepada parti lawan. Calon-calon yang bertanding kebanyakannya hanya berkempen di kawasan masing-masing. Berbeza daripada pendekatan yang digunakan oleh calon Perdana Menteri daripada Pakatan Harapan. Mereka mengambil pendekatan dengan melakukan program jelajah hampir di setiap kawasan parlimen yang ditandingi oleh calon-calon parti mereka. Oleh hal yang demikian, perkara ini secara tidak langsung mencerminkan kesungguhan Pakatan Harapan untuk menawan dan mendapat tempat di sisi semua pengundi. Hatta akhirnya, keberhasilan kempen berbentuk jelajah ini menjadikan Gabungan Pakatan Harapan, gabungan yang berjaya memperoleh kerusi paling banyak dalam sejarah PRU-15. Perkara ini secara tidak langsung, sedikit sebanyak menenggelamkan kempen PRU yang dijalankan oleh parti lain.

Berdasarkan penilaian analisis manifesto yang ditawarkan dalam PRU-15, BN antara parti yang mempunyai tawaran yang lebih lengkap, dekat dan realistik kepada pengundi. Sementara itu, Belanjawan 2023 yang dibentangkan oleh Kerajaan Keluarga Malaysia sebelum pembubaran Parlimen juga antara belanjawan terbaik yang pernah tercatat dalam sejarah negara. Begitu juga dengan hasil kerja dan prestasi cemerlang yang dilakarkan oleh  Perdana Menteri ketika itu, Dato’ Sri Ismail Sabri Yaakob dan pasukan kabinet yang dibimbingnya. Namun begitu, disebabkan persepsi yang berkaitan dengan ketidakstabilan parti dan naratif yang mengaitkan parti dengan kluster mahkamah berpotensi membawa perubahan dan pembangunan kepada negara menemui jalan kekalahan dalam PRU-15. Oleh sebab itulah, sudah tiba masanya BN melakukan penstrukturan dan penjenamaan semula bagi mendapatkan perhatian dan sokongan rakyat. Baik di sisi pengundi-pengundi tegar ataupun pengundi-pengundi baharu.

Kekalahan yang dihadapi dalam PRU-15 seharusnya menjadi pembakar semangat dan renungan. Agar segala kesilapan dan kekurangan dapat diperbaik dan seterusnya menjadikan parti tersebut antara pesaing terbesar dan sengit bagi parti lain dalam PRU yang akan datang.


Graduan, Penting Asah Ilmu dan Kemahiran Baharu – Raja Muda Perlis

Raja Muda Perlis, DYTM Tuanku Syed Faizuddin Putra Jamalullail bertitah dalam tayangan video di majlis Istiadat Konvokesyen ke-16 Universiti Malaysia Perlis (UniMAP) bagi sidang ke-8 mengingatkan para graduan supaya sentiasa mengorek ilmu dan kemahiran yang menjadi tarikan majikan.

Titah baginda lagi selaku Tuanku Canselor, pengetahuan atau kemahiran tersebut boleh diasah melalui program latihan dan program secara dalam talian yang ditawarkan oleh organisasi dalam dan luar negara.

Dalam majlis tersebut, sebanyak 424 graduan Diploma Kejuruteraan, Master Profesional dan Diploma Profesional UniMAP menerima skrol daripada Raja Puan Muda Perlis Tuanku Hajah Lailatul Shahreen Akashah Khalil pada petang semalam yang diadakan di Dewan Ilmu, Kampus Alam UniMAP Pauh Putra.

Tuanku Raja Puan Muda Perlis, DYTM merangkap Tuanku Pro Canselor universiti berkenan menganugerahkan Diploma Kejuruteraan bagi jurusan Kejuruteraan Elektrik, Kejuruteraan Mekatronik, Kejuruteraan Komputer, Kejuruteraan Mikroelektronik, Kejuruteraan Metalurgi dan Kejuruteraan Pembuatan yang telah berjaya.

Turut disampaikan oleh Tuanku Hajah Lailatul Shahreen ialah penganugerahan Master Profesional, Master Eksekutif Pengurusan Projek Pembinaan dan Penganugerahan Diploma Profesional dan Diploma Profesional Penyeliaan Tapak Pembinaan.


Majlis Menandatangani Laporan Khidmat Nasihat antara DBP dengan SPRM

Kuala Lumpur – Bertempat di Menara Dewan Bahasa dan Pustaka, telah berlangsung Majlis Menandatangani Laporan Khidmat Nasihat antara Dewan Bahasa dan Pustaka (DBP) dengan Suruhanjaya Pencegahan Rasuah Malaysia (SPRM).

Majlis tersebut dihadiri oleh delegasi SPRM, iaitu seramai lapan orang yang diketuai oleh Datuk Izani Wan Ishak selaku Pengarah Bahagian Bahagian Pemeriksaan dan Perundingan (BPMP), SPRM. Sementara itu, DBP pula diwakili oleh Datuk Abang Sallehuddin Abg. Shokeran selaku Ketua Pengarah DBP.

Dalam ucapannya, Datuk Izani menjelaskan tujuan utama pelaksanaan khidmat nasihat di DBP adalah untuk memastikan amalan, sistem dan tatacara sesebuah badan awam tidak membuka ruang dan peluang kepada amalan rasuah, penyalahgunaan kuasa dan penyelewengan selaras dengan fungsi BPMP, SPRM sebagaimana yang diperuntukkan di bawah Seksyen 7(c), (d) dan (e) Akta Suruhanjaya Pencegahan Rasuah Malaysia 2009.

“Perkara ini adalah selaras dengan aduan yang diterima oleh SPRM tentang urusan pengambilan di DBP yang menarik perhatian BPMP untuk melaksanakan pemeriksaan dan seterusnya memberikan khidmat nasihat yang sewajarnya kepada DBP,” ujarnya.

Dalam pertemuan yang berlangsung selama dua jam itu, Datuk Izani turut memaklumkan tentang hasil pemeriksaan terhadap amalan, sistem dan tatacara bagi urusan pengambilan di DBP yang secara keseluruhannya adalah teratur.

Beliau turut mencadangkan beberapa penambahbaikan bertujuan untuk memantapkan lagi urusan pengambilan bagi mengelakkan persepsi negatif terhadap DBP pada masa akan datang.

“Tahniah diucapkan kepada DBP yang telah memberikan sepenuh komitmen sepanjang sesi khidmat nasihat ini dijalankan, iaitu sejak 17 Ogos 2022,” ujarnya.

Sementara itu, Datuk Abang Sallehuddin dalam ucapannya memaklumkan bahawa DBP berpuas hati dengan pembentangan yang dibuat kerana usaha tersebut membuktikan bahawa aduan yang dikemukakan adalah tidak berasas. Tambahnya lagi, beberapa transformasi kaedah kerja dan penambahbaikan proses pengambilan telah dilaksanakan bagi memastikan proses tersebut mengikuti peredaran masa yang kalis dengan penyalahgunaan kuasa dan penyelewengan.

Yang turut hadir dalam majlis tersebut termasuklah pihak pengurusan dan pegawai DBP.


Sebanyak 412 Graduan Terima Anugerah Kehormat

Untuk mendapatkan maklumat terkini, ikuti kami melalui Telegram

Pauh Putra – Jagoan Paralimpik dunia kebanggaan negara kelahiran Perlis, Datuk Abdul Latif Romly menerima anugerah Ijazah Kehormat Sarjana Sains Kemanusiaan daripada Universiti Malaysia Perlis (UniMAP) dalam Sidang Pertama Bagi Istiadat Konvokesyen 16, semalam.

Sebanyak 412 graduan menerima penganugerahan Ijazah Doktor Falsafah, Sarjana dan Ijazah Sarjana Muda Perniagaan (Kepujian) Keusahawanan Kejuruteraan di majlis tersebut.

Raja Muda Perlis, DYTM Tuanku Syed Faizuddin Putra Jamalullail merangkap Canselor UniMAP berkenan berangkat mengurniakan anugerah tersebut di Dewan Ilmu Kampus Alam UniMAP Pauh Putra. Keberangkatan baginda disambut oleh Naib Canselor UniMAP, Profesor Dato’ Ts. Dr. Zaliman Sauli.

Dalam titah ucapan Tuanku Syed Faizuddin Putra, baginda berpesan, perjalanan hidup seorang graduan hakikatnya tidak terhenti selepas konvokesyen, namun menjadi detik permulaan hari untuk ke tahap yang lebih tinggi dan mencabar pada masa ini.

Dalam perkembangan yang sama, Tuanku Canselor turut menyampaikan anugerah lain seperti pingat dan anugerah bagi penerima Hadiah Pelajaran, Hadiah Inovasi dan Pemenang Hadiah Kecemerlangan Akademik universiti.

Turut menerima Ijazah Kehormat ialah Dato’ Dr. Ir. Ts. Annuar Mohd Saffar (Doktor Kejuruteraan) dan Profesor Dr. Shinji Shimada dari Jepun (Doktor Pengurusan).

Tuanku Raja Muda turut mengingatkan semua graduan agar sentiasa mengangkat nilai murni UniMAP melalui slogan “Ilmu, Keikhlasan, Kecemerlangan” yang merupakan nilai murni yang seharusnya ditanam dalam diri semua selaku duta universiti ini. Nilai murni tersebut juga harus sentiasa dipraktikkan, terutamanya apabila alumninya melangkah ke alam pekerjaan kelak. Hal ini dikatakan demikian dapat membantu mereka untuk menyelesaikan apa sahaja tugasan dengan lebih beramanah dan berintegriti.


Dato’ Seri Anwar Ibrahim Perdana Menteri ke-10

Kuala Lumpur – Datuk Seri Anwar Ibrahim dilantik sebagai Perdana Menteri ke-10 pada hari ini.

Pelantikan Pengerusi Pakatan Harapan (PH) yang juga Presiden Parti Keadilan Raktyat (PKR) itu diperkenan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selepas perbincangan khas dengan Raja-Raja Melayu di Istana Negara pagi tadi.

“Setelah memperhalus titah pandangan Duli-Duli Yang Maha Mulia Raja-Raja Melayu, Seri Paduka Baginda telah memberi perkenan untuk melantik Yang Berhormat, Datuk Seri Anwar Ibrahim (Ahli Parlimen Tambun) sebagai Perdana Menteri Malaysia ke-10.

“Hal tersebut selaras dengan kuasa baginda yang diperuntukkan di bawah Perkara 40(2)(a) dan Perkara 43 (2)(a) Perlembagaan Persekutuan,“ demikian menurut Datuk Pengelola Bijaya Diraja, Datuk Seri Ahmad Fadil Shamsuddin melalui satu kenyataan pada hari ini.

Kenyataan itu menyebut, pada sesi perbincangan khas Raja-Raja Melayu yang dipengerusikan Yang di-Pertuan Agong, baginda telah berkenan mewasalkan kepada Raja-Raja Melayu bahawa proses pelantikan Perdana Menteri baharu susulan daripada Pilihan Raya Umum ke-15 (PRU-15), Sabtu lalu.

“Perbincangan khas itu juga bertujuan bagi Seri Paduka mendapat pandangan Raja-Raja Melayu untuk membolehkan baginda membuat keputusan yang terbaik demi kepentingan dan kesejahteraan negara serta rakyat.

“Proses di atas adalah bagi membolehkan Seri Paduka membuat keputusan melantik seorang Ahli Dewan Rakyat pada hemat baginda mungkin mendapat kepercayaan majoriti Ahli-Ahli Dewan Rakyat sebagai Perdana Menteri selaras Perkara 40(2)(a) dan Perkara 43 (2)(a) Perlembagaan“.

Datuk Seri Ahmad Fadil berkata, proses seterusnya ialah Istiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia sebagai Perdana Menteri yang dijadualkan pada pukul 5:00 petang  di Istana Negara.

“Seri Paduka mengingatkan kepada semua pihak bahawa yang menang, tidak menang semua dan yang kalah, tidak kalah semua. Justeru, bagai biduk lalu, kiambang bertaut, hulurkan tangan antara satu dengan yang lain bagi merapatkan semua saf antara semua ahli Dewan Rakyat demi masa depan negara tercinta,“ katanya. Baginda menegaskan, negara ini umpama harta pusaka dan pemimpin adalah pemegang amanahnya serta perlu dijaga kerana bakal diwarisi generasi yang akan membawa negara terus ke mercu kejayaan.

“Seri Paduka juga berpesan kepada Perdana Menteri dan kerajaan baharu yang bakal dibentuk untuk mengambil resmi padi, iaitu semakin berisi semakin tunduk.

“Pada hakikatnya, rakyat jelata tidak wajar dibebankan dengan kemelut politik yang tiada kesudahan tatkala negara memerlukan sebuah kerajaan stabil untuk merancakkan landskap ekonomi dan pembangunan negara.

“Ahli Dewan Rakyat yang telah dipilih turut diingatkan supaya mempamerkan soladiriti dengan memberikan keutamaan, komitmen yang tinggi dan perkhidmatan yang terbaik kepada rakyat,“ jelas baginda.

Seri Paduka turut menzahirkan setinggi-tinggi penghargaan kepada sokongan berterusan Raja-Raja Melayu dalam menyempurnakan tanggungjawab baginda selaku Raja Berperlembagaan yang berteraskan keluhuran Perlembagaan dan kedaulatan undang-undang.

“Duli-Duli Yang Maha Mulia Raja-Raja Melayu turut menyokong pendirian Seri Paduka Baginda bagi pembentukan kerajaan yang stabil dengan secepat mungkin berikutan PRU-15 menerusi proses yang penuh cermat dan teliti serta pemerhatian yang mendalam.

“Seri Paduka Baginda memanjatkan setinggi-tinggi kesyukuran ke hadrat Allah SWT dan menyeru rakyat agar terus beristiqamah serta bertenang dan bersama mendoakan agar negara sentiasa diberkati, dirahmati dan di bawah lindungan Allah SWT, dijauhi daripada sebarang bencana dan musibah,“.


Dato’ Seri Anwar Ibrahim Angkat Sumpah sebagai Perdana Menteri ke-10

Untuk mendapatkan maklumat terkini, ikuti kami melalui Telegram

Kuala Lumpur – Pengerusi Pakatan Harapan (PH), Datuk Seri Anwar Ibrahim selesai mengangkat sumpah sebagai Perdana Menteri ke-10 di Istana Negara pada pukul 5.06 petang hari ini.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, pada hari ini selesai menzahirkan Istiadat Pengurniaan Suratcara Pelantikan dan mengangkat sumpah jawatan Perdana Menteri ke-10 kepada Dato’ Seri Anwar Ibrahim, 75, di Istana Negara.

Majlis di Singgahsana Kecil Istana Negara menyaksikan Dato’ Seri Anwar yang juga ahli Parlimen Tambun melahirkan setia dan sumpah simpan rahsia di hadapan yang Dipertuan Agong.

Hadir sama, Ketua Setiausaha Negara Tan Sri Mohd Zuki Ali, Ketua Hakim Negara Datuk Tengku Maimun Tuan Mat, Panglima Angkatan Tentera, Tan Sri Affendi Buang, Ketua Polis Negara Datuk Seri Acryl Sani Abdullah Sani dan Peguam Negara Tan Sri Idrus Harun dan Datuk Seri Dr. Wan Azizah Wan Ismail (isteri Perdana Menteri).

Antara pemimpin parti politik yang hadir termasuklah Presiden UMNO Datuk Seri Dr. Ahmad Zahid Hamidi, Presiden Parti Amanah Negara (Amanah), Mohamad Sabu, Timbalan Presiden PKR, Rafizi Ramli dan Setiausaha Agung DAP, Anthony Loke.

Dalam majlis istiadat itu, Mufti Wilayah Persekutuan, Datuk Dr. Luqman Abdullah turut membacakan doa untuk kesejahteraan negara. Sebelum itu, Al-Sultan Abdullah memberi perkenan pelantikan Anwar sebagai Perdana Menteri Kesepuluh selaras dengan Perkara 40(2)(a) dan Perkara 43(2)(a) Perlembagaan Persekutuan selepas Seri Paduka mengadakan Perbincangan Khas Raja-Raja Melayu mengenai proses melantik Perdana Menteri susulan Pilihan Raya Umum ke-15 pada 19 November lalu.

Untuk rekod, Dato’ Seri Anwar Ibrahim pernah menyandang beberapa jawatan dalam kabinet, iaitu Timbalan Menteri di Jabatan Perdana Menteri (1982), Menteri Kebudayaan, Belia dan Sukan (1983), Menteri Pendidikan (1986 hingga 1991), Menteri Kewangan (1991 hingga 1998) dan Timbalan Perdana Menteri (1993 hingga 1998).

Beliau bagaimanapun dipecat sebagai Timbalan Perdana Menteri daripada kabinet dan UMNO sebagai Timbalan Presiden pada tahun 1998. Sususlan dipecat, beliau mengetuai bantahan awam terhadap Perdana Menteri pada ketika itu, Tun Dr. Mahathir Mohamed dan dari situlah bermulanya gerakan reformasi yang terus subur sehingga kini.

Antara pencapaian terbaik beliau termasuklah diiktiraf sebagai Menteri Kewangan Terbaik Asia oleh Asia Money pada tahun 1996.

Beliau juga pernah dilantik sebagai Presiden Majlis Dunia Pertubuhan Pendidikan, Saintifik dan Kebudayaan Pertubuhan Bangsa Bangsa Bersatu (Unesco), Pengerusi Jawatankuasa Pembangunan Bank Dunia dan Tabung Kewangan Antarabangsa, Presiden Kehormat Kebolehpercayaan dan Ahli Lembaga Penasihat Kumpulan Krisis Antarabangsa.


Media, Platform Penting Sebar Maklumat Percukaian Negara – Datuk Mohd Nizom

Putrajaya – Lembaga Hasil Dalam Negeri Malaysia (HASiL) mengadakan Sesi Libat Urus Bersama Dengan Media 2022 di Wangsa Bowl, IOI City Mall bagi menjalinkan hubungan yang erat antara HASiL dengan pengamal media, hari ini.

Ketua Pegawai Eksekutif HASiL, YBhg. Datuk Mohd Nizom Sairi berkata, sesi libat urus melalui Kejohanan Boling Persahabatan ini adalah bertujuan untuk beramah mesra dan membina hubungan yang baik sesama pihak media, di samping mendapatkan maklum balas terus daripada agensi terbabit bagi menambah baik perkhidmatan HASiL kepada rakyat.

Menurut Datuk Mohd Nizom lagi ketika sesi beramah mesra, program ini merupakan tanda terima kasih kepada para media atas liputan yang diberikan sepanjang lebih dua dekad usia organisasi ini, khususnya dalam memberikan penerangan berkaitan dengan maklumat percukaian kepada masyarakat umum.

Selain mengadakan agenda libat urus dengan semua pihak yang berkepentingan, kali ini HASiL bersama dengan pihak media pula. Sesi santai dan ramah mesra menerusi aktiviti sukan ini menjadi pilihan kali ini agar lebih banyak masa dapat diluangkan bersama pihak media yang memainkan peranan yang amat penting dalam ekosistem percukaian negara.

“Semua inisiatif dan strategi yang direncanakan oleh HASiL memerlukan sokongan berterusan daripada pihak media untuk disampaikan kepada masyarakat agar usaha membina satu sistem percukaian milik rakyat dapat direalisasikan.

“Media ialah rakan penting HASiL dalam menyebar luas elemen kesedaran cukai kepada semua pembayar cukai. Semoga jaringan kerjasama antara HASiL dengan media terus subur demi kelestarian Malaysia sebagai sebuah negara maju lagi makmur.

Menariknya, penganjuran ini mendapat sambutan yang sangat menggalakkan apabila melibatkan sebanyak 22 agensi, antaranya termasuklah Dewan Bahasa dan Pustaka (DBP), Media Prima Berhad, Radio Televisyen Malaysia, Astro Awani, Sinar Harian, China Press, The New Straits Times Press (Malaysia) Berhad dan banyak lagi.  Kejohanan ini diadakan mengikut kategori, iaitu pengurus atasan, trio (terbuka), individu lelaki dan individu perempuan.


Graduan UniMAP, Pemimpin yang Disegani

Untuk mendapatkan maklumat terkini, ikuti kami melalui Telegram

Pauh Putra – Sebanyak 384 orang graduan Universiti Malaysia Perlis (UniMAP) menerima Ijazah Sarjana Muda Kejuruteraan Dengan Kepujian bagi jurusan Mikroelektronik, Komputer, Elektronik Bioperubatan, Elektronik, Perhubungan, Fotonik dan Rangkaian Komputer, sempena Istiadat Konvokesyen ke-16 UniMAP Sidang ke-3, hari ini.

Raja Muda Perlis, DYTM Tuanku Syed Faizuddin Putra Jamalullail selaku Canselor UniMAP dalam siaran rakaman titah ucapan menasihatkan agar semua graduan mempunyai nilai tambah apabila berada dalam alam pekerjaan kerana perkara ini dapat memberikan persepsi positif kepada majikan.

Graduan perlu sedar walaupun berkemungkinan tidak akan terus menyandang jawatan yang tinggi pada peringkat awal permulaan pekerjaan, namun kita harus mempamerkan sifat seorang pemimpin yang disegani.

Dalam perkembangan yang sama, Raja Puan Muda Perlis, DYTM Tuanku Hajah Lailatul Shahreen Akashah Khalil merangkap Pro Canselor UniMAP berkenan menganugerahkan pengiktirafan penghargaan tersebut kepada para graduan, seterusnya turut menyampaikan folder ijazah kepada 407 orang penerima Ijazah Sarjana Muda Perniagaan (Kepujian) (Perniagaan Antarabangsa) dan Ijazah Sarjana Muda Komunikasi Media Baharu (Kepujian).

Keberangkatan baginda ke Dewan Ilmu, Kampus Alam UniMAP ini turut diiringi oleh anakanda baginda, Sharifah Farah Adriana Jamalullail yang disambut oleh Naib Canselor, Profesor Datuk Dr. Zaliman Sauli.


Raja Puan Muda Perlis Berkenan Menyempurnakan Sidang Terakhir Istiadat Konvokesyen 16 UniMAP

Pauh Putra – Istiadat Konvokesyen 16 Universiti Malaysia Perlis (UniMAP) selama empat hari berakhir pada Khamis, 24 November 2022 baru-baru ini.

Dalam sidang terakhir tersebut, Duli Yang Teramat Mulia (DYTM) Raja Puan Muda Perlis, Tuanku Hajah Lailatul Shahreen Akashah Khalil berkenan menganugerahkan folder ijazah masing-masing kepada seramai 312 orang graduan di Dewan Ilmu, Kampus Alam UniMAP di Pauh Putra.

Para penerima ijazah terdiri daripada graduan bagi jurusan Sarjana Muda Teknologi Kejuruteraan Elektronik (Kepujian) bagi Sistem Elektronik, Rekabentuk Telekomunikasi Elektronik, Rekabentuk Rangkaian Elektronik dan Elektronik Bersepadu serta Ijazah Sarjana Muda Kejuruteraan (Kepujian) bagi jurusan-jurusan Kejuruteraan Awam, Alam Sekitar dan juga Pembinaan.

Keberangkatan tiba Tuanku Raja Puan Muda merangkap Pro Canselor disambut oleh Naib Canselor, Profesor Datuk Dr. Zaliman Sauli.

Sementara itu, Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selaku Canselor UniMAP dalam siaran rakaman titah ucapan baginda kepada sekalian yang hadir menasihatkan golongan pelajar supaya sentiasa membabitkan diri dalam organisasi agar dapat memupuk nilai kepimpinan yang tinggi. Hal ini adalah kerana kemahiran komunikasi yang baik dapat menyampaikan penjelasan dan teguran dengan baik serta diterima juga dengan baik. Perkara ini adalah penting dalam menyampaikan hujahan supaya difahami oleh pekerja bawahan apabila sesuatu isu dibincangkan dalam alam pekerjaan kelak.

Istiadat Konvokesyen 17 Universiti Malaysia Perlis (UniMAP) selama empat hari pula bermula pada hari ini, Sabtu, 26 November 2022 hingga Selasa, 29 November 2022.


Antara Deskriptif dengan Preskriptif dan Dogmatik

Bahasa Melayu telah wujud dan berkembang mengikuti aliran masa dari zaman silam lagi. Dalam hal ini, bahasa Melayu pernah digunakan sebagai lingua franca atau bahasa perhubungan yang luas di Nusantara, digunakan sebagai bahasa ilmu di Aceh dan dijadikan sebagai bahasa pentadbiran pada zaman Kesultanan Melaka.

Seterusnya, dengan tercapainya kemerdekaan Tanah Melayu, bahasa Melayu telah diangkat sebagai bahasa kebangsaan dan bahasa rasmi negara, dan kemudiannya menjadi bahasa pengantar utama dan bahasa ilmu tinggi. Oleh itu, peranan yang dimainkan oleh bahasa Melayu semakin rencam dan kompleks.

Perkembangan sezaman yang mengundang pelbagai perkembangan politik, ekonomi, sosial dan budaya menuntut agar bahasa Melayu diperkasakan dan dimantapkan untuk menggalas tanggungjawab komunikasi yang semakin berat.  Bahasa Melayu bukan sahaja digunakan secara longgar dalam suasana yang santai, malah perlu digunakan dengan tepat dan jelas dalam pelbagai wacana komunikasi aras tinggi. Oleh itu, satu versi bahasa Melayu yang baku atau standard perlu diwujudkan sebagai wahana komunikasi yang berkesan.

Usaha untuk memantapkan bahasa Melayu meliputi pelbagai perkara termasuklah aspek fonologi, morfologi, sintaksis, ejaan, kosa kata, semantik, dan sebagainya. Dalam hal ini, tatabahasa preskriptif atau normatif telah menjadi gandingan baharu bagi tatabahasa deskriptif. Tatabahasa deskriptif hanya menghuraikan fenomena penggunaan bahasa Melayu seadanya dalam masyarakat tanpa membuat penentuan tentang betul atau salahnya sesuatu ujaran atau penulisan.

Sebaliknya, tatabahasa preskriptif atau normatif berfokus dalam hal memilih dan menentukan bentuk yang betul atau baku untuk kegunaan masyarakat. Tatabahasa preskriptif menetapkan rumus untuk dijadikan panduan atau pegangan oleh masyarakat.  Hal ini mirip dengan peranan doktor yang mempreskripsikan ubat atau prosedur untuk merawat pesakit. Dengan adanya preskripsi yang betul, barulah seseorang pesakit akan cepat sembuh dan sihat seperti sediakala.

Memang ada baiknya tatabahasa preskriptif diadakan. Hal ini akan membolehkan bahasa Melayu menjadi bahasa moden yang berupaya mengungkapkan sebarang konsep atau fenomena yang berlaku di sekitar kita. Kita akan dapat mengurangkan perbezaan kedaerahan dan individu yang membatasi pemahaman pengguna umum. Bahasa Melayu akan mencapai keadaan saling terjemah atau intertranslability dengan bahasa utama di dunia. Unsur kekaburan atau ketaksaan makna akan dapat dielakkan dalam wacana akademik, perundangan dan pentadbiran. Selain itu, bahasa Melayu yang tercatat atau terakam akan dapat difahami dan dikaji sepenuhnya, dengan merentas batasan masa dan geografi.  Dengan cara itu, kesinambungan dan kecemerlangan ilmu akan terpelihara di mana-mana jua pada segala zaman.

Pada dasarnya, perkara pokok yang terkandung dalam tatabahasa preskriptif lali dan kebal daripada perubahan yang drastik. Hal ini dikatakan demikian kerana pada umumnya, tatabahasa bersifat lebih stabil berbanding dengan kosa kata atau aspek bahasa yang lain. Oleh itu, perubahan yang berlaku lebih bersifat penataran atau pengubahsuaian pada huraian yang sedia ada. Walau bagaimanapun, kalaupun tatabahasa preskriptif memastikan kita menggunakan bahasa Melayu mengikut kerangka yang terkawal dan konsisten, hal ini tidak menidakkan kemungkinan bahawa sesetengah huraian mengikut tatabahasa preskriptif akan berubah, jika ada tuntutan dan keperluan baharu.

Bak kata orang Barat, “The only constant is change”, iaitu perkara yang tetap akan berlaku ialah perubahan. Oleh itu, dengan peralihan masa, ada sahaja perubahan yang akan berlaku pada huraian tatabahasa dengan adanya penemuan bukti atau penghujahan yang baharu. Jika kita enggan mengikut arus perubahan sezaman, perkembangan bahasa Melayu akan terbantut, lalu menjadi beku dan jumud, malah mungkin akan mati.

Dalam keghairahan kita untuk menetapkan tatabahasa preskriptif, satu perkembangan negatif yang mungkin berlaku secara sengaja atau sebaliknya ialah sikap yang dogmatik, iaitu sikap seseorang yang berpegang pada pandangan peribadi tanpa menghiraukan bukti yang ada atau mempertimbangkan pandangan lain yang mungkin benar. Hal ini mungkin bererti seseorang tetap berpegang pada huraian  lama yang kurang tepat dengan setia meskipun hal tersebut bercanggah dengan realiti. Satu lagi kemungkinan ialah seseorang mencadangkan huraian baharu yang kurang tepat tetapi enggan mengalah atau bertolak ansur. Kedua-dua kemungkinan ini akan menjadikan tatabahasa preskriptif bersifat statik, bukannya progresif.

Jika kita ingin memastikan tatabahasa preskriptif berkembang secara sihat dan terkawal, tidak boleh tidak muzakarah dan perbincangan tentang tatabahasa perlu diadakan oleh pelbagai pihak yang berkepentingan dari semasa ke semasa. Pertemuan boleh diadakan dengan agak kerap, iaitu mungkin beberapa kali setiap tahun. Siapakah mereka yang akan terlibat dalam perbincangan? Selain pakar akademik yang sentiasa menggerakkan dan memesrai kajian mendalam tentang tatabahasa, kita harus juga mengambil kira pandangan kalangan guru bahasa Melayu yang berpengalaman yang saban hari bergelumang dalam kubang wacana komunikasi bahasa Melayu. Dalam hal ini, ilmu dan amal tidak semestinya berkonflik dan bertelagah. Tidak ada soal dan tidak ada keperluan untuk kita menentukan pihak yang lebih berwibawa, lebih hebat atau lebih utama. Yang penting hanya tujuan bersama untuk memperkasakan dan memartabatkan bahasa Melayu.

Untuk membolehkan majlis muzakarah berlaku secara positif dan membuahkan hasil, semua pihak yang terlibat patut bersikap rasional dan terbuka dan bukannya emosional. Hal ini dikatakan demikian kerana hanya dengan pemikiran yang jernih dan jiwa yang tenang, barulah kita akan dapat menemukan kebenaran yang bagaikan sinar mutiara yang terpendam di dasar lautan yang gelap gelita. Seseorang itu tidak perlu bimbang bahawa kedudukan dan status dirinya akan tercabar atau terancam kerana sesi perbincangan berjalan dalam majlis yang tertutup dan terlindung daripada sorotan khalayak umum. Selain itu, penyampaian hujah harus dilakukan secara sopan dan tenang dengan nada yang sederhana, tanpa suara yang meninggi atau sikap marah membara.

Setiap hujah yang dikemukakan harus juga berdasarkan logika dan bukti yang nyata. Kita mengakui hakikat bahawa seseorang mungkin akan dilanda rasa kecewa dan sedih apabila pandangannya tidak diterima. Namun demikian, kita berharap tiada yang akan berasa kesal dan merajuk atas hal sedemikian. Sepatutnya perasaan positif yang kita harapkan timbul ialah rasa kesyukuran bahawa kita telah bersama-sama menggerakkan bahasa Melayu selangkah atau beberapa langkah ke hadapan.

Perkara yang dapat dijadikan sajian perbincangan para cendekiawan bahasa Melayu meliputi aspek ejaan, fonologi, morfologi, sintaksis, semantik, kosa kata dan peristilahan, sosiolinguistik dan hal seumpamanya. Walau bagaimanapun, yang menjadi fokus utama sudah tentulah morfologi dan sintaksis kerana kedua-dua aspek ini menjadi kandungan utama buku tatabahasa dan ujian tatabahasa. Dengan tatabahasa yang mantap, barulah kita ada pegangan yang mapan dalam hal berbahasa.

Siapakah yang menggerakkannya? Kita berharap agar Dewan Bahasa dan Pustaka yang diamanahkan tugas untuk memajukan bahasa Melayu akan menjadi penggerak utama untuk menjayakan usaha yang murni ini. Dengan adanya prasarana birokrasi yang cekap dan lengkap, barulah majlis muzakarah tersebut dapat berjalan secara licin dan lancar. Apakah hasil yang kita harapkan akan dijana? Sudah tentulah kita berharap agar buku Tatabahasa Dewan yang menjadi pegangan utama tatabahasa bagi semua pengguna bahasa Melayu akan dapat dimurnikan dan dikemaskinikan mengikut perkembangan terkini. Bukankah sudah terlalu lama penantian kita?


MoU KUIPs-UMRI Memperkasakan Pembangunan Pakar Bidang

Untuk mendapatkan maklumat terkini, ikuti kami melalui Telegram

Kangar – Raja Muda Perlis, DYTM Tuanku Syed Faizuddin Putra Jamalullail merangkap Canselor Kolej Universiti Islam Perlis (KUIPs) berkenan berangkat menyaksikan upacara menandatangani Memorandum Persefahaman (MoU) antara KUIPs dengan Universitas Muhammadiyah Riau Indonesia (UMRI), hari ini.

Bertempat di Kompleks Pejabat Setiausaha Kerajaan Negeri Perlis yang baharu di Kangar, MoU tersebut telah ditandatangani oleh Rektor KUIPs, Profesor Madya Dr. Muhamad Rozaimi Ramle dan Rektor UMRI, Dr. H. Saidul Amin.

Menurut Profesor Madya Dr. Muhamad Rozaimi , KUIPs komited melebarkan jaringan kerjasama antarabangsa bersama dengan UMRI Indonesia. Hasil pertemuan Kunjungan Silaturahim ke KUIPs telah mencapai kata sepakat untuk memeterai persefahaman antara kedua-dua institut tersebut sebagai satu daripada langkah untuk merealisasikan pelaksanaan projek penyelidikan, perundingan dan perkongsian ilmu menerusi persidangan dan seminar antarabangsa.

Mengulas lanjut berkaitan dengan kerjasama yang dilaksanakan, KUIPs dan UMRI telah mempersetujui untuk membuat perkongsian kepakaran melalui program pembangunan dan pertukaran staf akademik dan bukan akademik.

Selain itu, jalinan kerjasama terus diperkukuhkan dengan melakukan pelbagai program seperti penyelidikan dan perundingan, menerbitkan bahan penyelidikan, buku dan jurnal, serta program khidmat masyarakat.

Kerjasama ini dijangka dapat menyokong pembangunan pakar bidang di kedua-dua pihak untuk membangun dan memperkasakan usaha pendidikan dan penyelidikan secara khususnya.


Selamat Bersara Datuk KP DBP!

Kuala Lumpur – Dewan Bahasa dan Pustaka (DBP) merakamkan sekalung penghargaan dan jutaan terima kasih kepada Ketua Pengarah DBP, YBhg. Datuk Abang Sallehuddin Abg. Shokeran atas segala bakti yang dicurahkan sepanjang perkhidmatan beliau selama 38 tahun di DBP. YBhg. Datuk Abang Sallehuddin Abg. Shokeran menamatkan tempoh kontraknya sebagai Ketua Pengarah DBP berkuat kuasa pada 28 November 2022, pada hari ini.

“Syabas dan tahniah kepada seluruh warga DBP yang sentiasa komited dalam melaksanakan tugas yang diamanahkan. Kita di DBP umpama sebuah keluarga, meskipun kadangkala bercanggah pendapat, namun kita tetap merealisasikan satu matlamat yang sama,” kata Ketua Pengarah DBP dalam majlis Pertemuan Ketua Pengarah dengan Staf DBP pada 25 November 2022 di Balai Budaya Tun Syed Nasir, DBP.

Dalam ucapannya juga, beliau turut menekankan bahawa pembudayaan kerja yang proaktif memerlukan iltizam yang tinggi daripada seluruh warga organisasi.

Menyingkap sejarah kerjaya YBhg. Datuk Abang Sallehuddin di DBP, beliau telah dilantik secara tetap pada 1 November 1983 di DBP Cawangan Sarawak. Sepanjang menyumbang bakti di organisasi keramat ini, beliau telah menyandang beberapa jawatan penting, antaranya termasuklah sebagai Pengarah DBP Wilayah Timur, Pengarah Jabatan Pengembangan Bahasa dan Sastera, Pengarah Jabatan Pembinaan Bahasa dan Sastera, serta pernah menyandang jawatan Timbalan Ketua Pengarah (Dasar) sebelum dilantik sebagai Ketua Pengarah DBP pada 10 Januari 2019.

Dalam Majlis Pertemuan Ketua Pengarah Bersama-sama Warga DBP yang diadakan di Balai Budaya Tun Syed Nasir, Wisma DBP, YBhg. Datuk Abang Sallehuddin berkata:

Berusahalah memainkan peranan dalam setiap bahagian yang ditempatkan. Berikan idea baharu, lakukan pembaharuan dan lakukan program yang menarik serta memberikan manfaat dan impak yang besar.

Sementara itu, beliau turut memberikan penekanan terhadap penerbitan digital agar usaha tersebut terus dipergiat dalam konteks menyebarluaskan pelbagai produk penerbitan, bahasa, sastera dan budaya, sekali gus memperkukuh fungsinya seiring dengan perkembangan semasa.

Tidak kira apa-apa jua jawatan yang disandang, antara perkara yang penting ialah tingkatkan pengetahuan dalam pendidikan, selain mempunyai nilai kerjasama yang tinggi antara satu sama lain.

“Ingatlah amanah dan tanggungjawab yang diberikan bukan sahaja kepada DBP, bahkan melibatkan masyarakat luar.

“Berikanlah sokongan kepada bakal ketua pengarah baharu. Tanpa sokongan, kita tidak akan memperoleh apa-apa kejayaan. Jika ada kejayaan, itulah kejayaan bersama. Jika ada kelemahan, itulah perkara yang perlu diambil perhatian bersama.

Demikianlah antara pesanan akhir yang dititipkan oleh Ketua Pengarah DBP kepada semua warga kerja DBP.

Sebelum pertemuan dengan staf DBP, beliau sempat memberikan amanat terakhir kepada Timbalan Ketua Pengarah (Dasar), pengarah-pengarah jabatan dan ketua-ketua bahagian agar melaksanakan amanah dengan penuh komited dan tanggungjawab, serta memastikan kecemerlangan DBP terus terlakar di mata masyarakat, seterusnya seantero dunia. Dalam pertemuan tersebut juga, beliau memberikan pesanan:

Jangan takut melakukan perubahan. Jangan kita selesa dengan kaedah kerja sekarang. Jangan kita bosan dengan kerja. Jagalah kreadibiliti dan kewibawaan sebagai ketua. Jagalah hubungan dengan staf. Jagalah akhlak. Bantulah DBP dan teruskan memartabatkan bahasa Melayu supaya bahasa Melayu akan terus maju.

Dalam perkembangan lain, YBhg. Datuk Abang Sallehuddin juga berkesempatan meraikan pesara DBP dalam Majlis Jasamu Dikenang 2022 yang diadakan di Balai Seminar Tun Dr. Hamdan Sheikh Tahir, Wisma DBP pada 25 November 2022.

Selepas majlis tersebut, staf DBP berkesempatan menyaksikan YBhg. Datuk Abang Sallehuddin membuat rakaman terakhir pada kad perakam waktu sebagai warga DBP.


Perlis Menutup Kejohanan Woodball Terbuka Perlis dan Jemputan Antarabangsa 2022 Penuh Cemerlang

Untuk mendapatkan maklumat terkini, ikuti kami melalui Telegram

Arau – Pemain-pemain dan pasukan-pasukan dari Perlis menutup kalendar pertandingan woodball tanah air bagi tahun 2022 dengan kejayaan penuh cemerlang dan bergaya.

Beberapa pasukan dari Perlis telah mengungguli tempat pertama daripada 12 kategori yang dipertandingkan pada Kejohanan Woodball Terbuka Perlis dan Jemputan Antarabangsa 2022 yang berlangsung dari 25 November 2022 hingga 27 November 2022 anjuran Persatuan Woodball Negeri Perlis bersama-sama Pejabat Kementerian Pelancongan, Seni dan Budaya Malaysia Negeri Perlis.

Menerusi kejohanan tersebut, Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat bagi menyempurnakan majlis penyampaian hadiah kepada pemenang di Dewan Semarak Universiti Teknologi MARA (UiTM) Perlis di Arau pada petang semalam.

Pertandingan tersebut berlangsung dengan jayanya di Laman Woodball Kolej Matrikulasi Perlis di Arau, Laman Woodball Kompleks Sukan Tuanku Syed Faizuddin Putra Universiti Teknologi MARA (UiTM) Perlis, Arau dan Laman Woodball Kompleks Sukan Syed Sirajuddin Areeb Putra Universiti Malaysia Perlis (UniMAP), Pauh Putra.

Sebagai rekod, Kejohanan Woodball Piala Dunia Ke-9 Tahun 2020 yang dirancang pada awalnya untuk diadakan di negeri Perlis tidak dapat dilaksanakan setelah dua kali ditangguhkan dari tahun 2020 atas sebab penularan pandemik COVID-19 dan juga kekangan pelaksanaan dari segi teknikal dan prosedur operasi standard (SOP) yang melibatkan negara-negara luar.

Senarai juara bagi Kejohanan Woodball Terbuka Perlis dan Jemputan Antarabangsa 2022 seperti yang berikut:

Pemain: Muhamad Aiman Haizad Ariff Fadilah

Pasukan: Persatuan Woodball Malaysia (MWA)

(ii)  Pasukan: Kelab Woodball Metropolitan

(iii) Pasukan: Kelab Woodball Kuala Rompin

Kategori khas: Gate in One bagi Perempuan

(i) Pasukan: Kelab Woodball Bandar Diraja Pekan


Kejohanan Olahraga SK Bandar Puteri Jaya

Sungai Petani – Sekolah Kebangsaan Bandar Puteri Jaya (SKBPJ) mengadakan Kejohanan Olahraga Tahunan Kali ke-6 dengan kerjasama Lotus Bandar Puteri Jaya (BPJ) di padang sekolah SKBPJ, semalam.

Penganjuran kejohanan tersebut telah dirasmikan oleh pengurus BPJ, Rizal Abd. Rauf. Menariknya, terdapat pelbagai acara sukan yang dipertandingkan bermula pada pukul 7.30 pagi hingga 2.00 petang.

Urusetia kejohanan itu, Luqman Hakim Muhamad Ghazali berkata, dua pelajar SKBPJ, Wan Muhammad Naqib Wan Wan Zainal, 12, dipilih sebagai olahragawan, manakala olahragawati ialah Nur Fitrah Nashua Shamsudin, 12, masing-masing dari Rumah Bendahara.

Johan keseluruhan dimenangi oleh Rumah Laksamana. Olahragawan Harapan dimenangi Ahmad Rayqal Ustazanis, 11, dari Rumah Bendahara, manakalah Olahragawati Harapan dimenangi oleh Nur Iman Safiyya Azhar, 11, dari Rumah Laksamana.

Sementara itu, Olahragawan Tunas dimenangi oleh Muhammad Asri Izzudin Baharudin, 10, dari Rumah Laksamana dan Olahragawati Tunas dimenangi oleh Syazatul Safiyya Ahzan, 10, dari Rumah Temenggung.

Dalam perkembangan yang sama, Khemah Terbaik dimenangi oleh Rumah Syahbandar dan Perbarisan Terbaik ialah Rumah Temenggung.

Terima kasih kepada semua pihak kerana memberi kerjasama, termasuk Guru Besar, Rosli Saman dan lain-lain hingga Kejohanan Sukan SK BPJ Kali Ke-6 tahun ini berjalan dengan lancar,“ kata Luqman Hakim.


Jadikan Woodball sebagai Acara Tahunan – Raja Muda Perlis

Untuk mendapatkan maklumat terkini, ikuti kami melalui Telegram

Arau – Sebanyak 243 orang peserta yang mewakili 19 buah pasukan dari negeri dan kelab di Semenanjung Malaysia dan satu pasukan dari Indonesia telah mengambil bahagian dalam Kejohanan Woodball Terbuka Perlis dan Jemputan Antarabangsa 2022 dari 25 hingga 27 November.

Kejohanan tersebut dianjurkan oleh Pejabat Kementerian Pelancongan, Seni dan Budaya Negeri (MOTAC) Negeri Perlis dengan kerjasama Persatuan Woodball Negeri Perlis (PWNPs).

Majlis Penutupan dan Penyampaian Hadiah disempurnakan oleh Raja Muda Perlis,Tuanku Syed Faizuddin Putra Jamalullail di Dewan Semarak Universiti Teknologi MARA (UiTM) Perlis pada petang semalam.

Menyambut keberangkatan baginda ialah Timbalan Ketua Setiausaha (Pengurusan) Kementerian Pelancongan, Seni dan Budaya (MoTAC) Malaysia Norazman Othman dan Timbalan Presiden PWNPs, Zaharin Haris.

Dalam ucapan baginda selaku Penaung PWNPs, Tuanku Syed Faizuddin Putra berharap agar kejohanan sebegini akan terus berkembang dan diperkasakan melalui pelbagai pertandingan woodball yang turut melibatkan negara jiran, selain mempelbagaikan usaha meningkatkan taraf kesedaran sukan woodball, seperti penganjuran pertandingan persahabatan, bengkel, kursus di seluruh negara dengan penyertaan yang lebih banyak lagi dalam kategori remaja pada masa hadapan.

Tambah Tuanku Raja Muda lagi, kejohanan sebegini wajar dijadikan acara tahunan secara berterusan pada setiap tahun dengan sokongan Kementerian Pelancongan, Seni dan Budaya untuk menarik pelancong dari luar negara yang bukan sahaja untuk bertanding semata-mata, malah turut melawat negeri Perlis melalui pelancongan sukan.

Kejohanan kali ini mempertandingkan 12 jenis kategori dan dilangsungkan di tiga buah lokasi, iaitu di Laman Woodball Kolej Matrikulasi Perlis di Arau, Laman Woodball Kompleks Sukan Tuanku Syed Faizuddin Putra Universiti Teknologi MARA (UiTM) Perlis, Arau dan Laman Woodball Kompleks Sukan Syed Sirajuddin Areeb Putra Universiti Malaysia Perlis (UniMAP), Pauh Putra.


Belia Malaysia Harumkan Nama Negara

Republik Trinidad – Dua orang belia telah terpilih mewakili Malaysia ke Persidangan Parlimen Belia Komanwel Ke-11 bertempat di Port of Spain, Republik Trinidad dan Tobago pada 20 November hingga 24 November lalu anjuran Persatuan Parlimen Komanwel Caribbean, Atlantic dan Americas Region selaku tuan rumah.

Persidangan tersebut telah dirasmikan oleh Speaker Dewan Senat Republik Trinidad dan Tobago, Bridgid Annisette-George semasa pembukaan rasmi sidang pertama pada pagi 20 November lalu.

Ahmad Alif Amri Ahmad Kawazi, 29 dan Siti Jamila Syuhada Jailani, 22, masing-masing telah mengambil bahagian dalam sesi perbahasan bagi pembentangan usul Remote Work Bill 2022 yang diadakan di Bangunan Parlimen, The Red House bersama-sama 54 orang wakil belia dari pelbagai negara Komanwel lain.

Menurut persidangan tersebut, dua orang belia yang dipilih oleh Persatuan Parlimen Komanwel Malaysia adalah berdasarkan latar belakang dan pelibatan aktif mereka dalam komuniti dan organisasi.

Penganjuran persidangan ini bertujuan untuk memberikan pendedahan kepada golongan belia mengenai amalan demokrasi dan politik berparlimen.

Siti Jamila Syuhada yang berucap selaku menteri bayangan Transformasi Teknologi mewakili pihak pembangkang menyatakan keperluan ketersediaan jaringan teknologi dan perhubungan yang mampan dalam memastikan dasar bekerja dari rumah dapat dilaksanakan dengan jayanya.

Dalam hujahnya, beliau menyebut mengenai kepentingan teknologi dan Internet masa ini dalam memastikan pihak majikan dan pekerja dapat menjalankan operasi kerja dengan baik dan lancar. Selain itu, beliau turut menekankan aspek infrastruktur teknologi perlu dibangunkan dan berfungsi dengan baik sebelum pelaksanaan kerja dari rumah dapat benar-benar dilaksanakan secara menyeluruh.

Sementara itu, Ahmad Alif Amri yang mewakili pihak kerajaan pula menyentuh tentang aspek faedah pelaksanaan empat hari bekerja seminggu bagi bidang pendidikan. Beliau dalam ucapannya menyatakan bahawa hasil kajian yang dijalankan oleh beberapa buah negara mendapati majoriti para guru amat bersetuju dengan dasar tersebut, malah beranggapan ini merupakan satu daripada tawaran yang baik dalam meringankan bebanan kerja, di samping menjaga kualiti kesihatan mental.

Beliau menegaskan bahawa pelaksanaan kerja empat hari seminggu turut dapat membantu golongan pelajar untuk menceburi dan bergiat aktif dalam aktiviti sukarelawan dan pembelajaran sepanjang hayat yang lain, serta dapat meningkatkan keupayaan diri yang bukan sahaja dari aspek akademik semata-mata. Pelajar universiti juga boleh menggunakan hari cuti yang ada untuk melakukan pekerjaan sambilan yang boleh membantu meringankan beban kewangan, di samping memberikan nilai tambah pengalaman kerja yang baik dalam profil resume mereka.

Menurut penganjur lagi, peserta juga berpeluang melibatkan diri dalam sesi kaukus dan perbincangan bersama-sama mentor ahli parlimen belia daripada negara tuan rumah mengenai pengalaman politik dan demokrasi berparlimen, selain peranan media dalam politik.

Mengulas lebih lanjut mengenai sesi perbahasan yang berlangsung selama tiga hari tersebut, mereka mendapat kata sepakat untuk meluluskan usul yang dibentangkan dengan pindaan, iaitu mengenai pengurangan hari bekerja kepada empat hari seminggu dan perlaksanaan bekerja secara dari rumah.

Kedua wakil negara juga turut berpeluang memperkenalkan budaya Malaysia dengan mengenakan pakaian baju Melayu dan baju kurung semasa pembukaan rasmi sidang berlangsung. Menariknya, mereka berdua berjaya mendapatkan perhatian media negara tuan rumah apabila gambar mereka berpakaian nasional dipaparkan dalam laporan media surat khabar tempatan.

Perbahasan penuh boleh disaksikan di saluran YouTube Parliament of Trinidad and Tobago.


Usaha Sama KPM-Gardenia Pupuk Kesedaran Remaja mengenai Kesihatan Fizikal dan Mental

Untuk mendapatkan maklumat terkini, ikuti kami melalui Telegram

Kuala Lumpur – Kementerian Pendidikan Malaysia (KPM) dan Gardenia Bakeries (KL) Sdn. Bhd. menjalinkan kerjasama bagi memupuk kesedaran dalam kalangan remaja mengenai kepentingan mengutamakan gaya hidup sihat yang menyeluruh dari segi fizikal dan mental melalui penganjuran Pertandingan Lukisan Mural “Minda Sihat, Cergas Fizikal”, Serlahkan Keceriaan Bersama Gardenia QuickBites.

Menurut Timbalan Pengarah Bahagian Sukan, Kokurikulum dan Kesenian, KPM, Encik Cyril Christopher Singham, penganjuran program ini menggabungjalinkan kesihatan mental dan fizikal kerana kepentingan kesihatan mental dan emosi adalah sama pentingnya dengan kesihatan fizikal. Kata beliau, “Dengan kesihatan mental yang mantap, kita akan berasa seronok dan gembira.”

Tidak dapat dinafikan melalui fizikal dan mental yang sihat akan menyumbang kepada kecemerlangan akademik.

Ketika merasmikan Majlis Penyampaian Anugerah “Minda Sihat, Cergas Fizikal”, Serlahkan Keceriaan Bersama Gardenia QuickBites di sebuah hotel di ibu negara pada petang tadi, Encik Cyril turut berkata, “Berdasarkan Tinjauan Kebangsaan Kesihatan dan Morbiditi (NHMS) 2019, iaitu kajian yang dijalankan setiap lima tahun sekali mendapati seorang daripada lapan remaja yang berusia antara 10 hingga 19 tahun di negara ini berdepan dengan gangguan mental. Laporan NHMS juga mendapati terdapat kira-kira 424 ribu remaja di negara ini berdepan dengan masalah mental, namun kebanyakannya tidak tampil mendapatkan bantuan.”

Pertandingan ini bukan sahaja dapat meningkatkan kreativiti murid, tetapi juga menggalakkan mereka untuk melakukan aktiviti ringkas dan sihat jika mereka berasa diri berada dalam keadaan tertekan.

“Lukisan merupakan salah satu bentuk aktiviti fizikal untuk murid melepaskan tekanan. Murid juga dapat menggilap kemahiran sosial dalam kalangan mereka. Aktiviti ini juga merupakan peluang untuk murid bercampur dan bergaul secara sihat,” jelas Encik Cyril.

Dalam pada itu, Pengurus Pemasaran Gardenia Bakeries (KL) Sdn. Bhd., Puan Lavinia Anthony berkata, “Program pada kali ini merupakan program kali pertama kami yang menekankan kesedaran mental melalui pelaksanaan aktiviti berskala besar ini dengan penuh makna.”

“Gardenia QuickBites turut berbesar hati kerana dapat memberikan saluran untuk melepaskan ketegangan atau tekanan yang mungkin dialami oleh para pelajar melalui aktiviti yang boleh merehatkan minda seperti melukis mural. Pada masa yang sama, aktiviti seumpama ini bukan sahaja dapat memupuk semangat kerjasama dan hubungan silaturahim dalam mencerna idea malah menyerlahkan kreativiti dan mencungkil bakat terpendam,” jelasnya.

Kami yakin aktiviti sebegini dapat melahirkan rasa ceria dan mewujudkan memori berkekalan yang bertepatan dengan tema Gardenia QuickBites, iaitu #serlahkankeceriaanbersamagardeniaquickbites.

Pertandingan Lukisan Mural “Minda Sihat, Cergas Fizikal”, Serlahkan Keceriaan Bersama Gardenia QuickBites berjaya mencatat sejumlah 108 ribu penyertaan dalam kalangan pelajar sekolah menengah dan guru dari seluruh Semenanjung Malaysia yang melibatkan empat zon utama – Zon Pusat, Utara, Selatan dan Pantai Timur.

Pertandingan lukisan mural tersebut melabuhkan tirainya dengan mengumumkan pemenang tempat pertama, iaitu Sekolah Menengah Kebangsaan (SMK) Taman Ria Jaya, Kedah; diikuti dengan SMK Presint 9 (2), Putrajaya di tempat kedua; dan SMK Tan Sri Jaafar Albar, Johor di tempat ketiga. Sementara itu, tiga buah sekolah memperoleh hadiah sagu hati, iaitu SMK Dato’ Razali Ismail, Terengganu; SMK Jalan Kota Tinggi, Johor; dan SMK Taman Medan, Selangor. Setiap pemenang menerima hadiah berupa wang tunai, plak dan sijil penghargaan.


Pemerkasaan Bahasa Melayu melalui Debat

Pontian – Dewan Bahasa dan Pustaka (DBP) melalui Bahagian Pengembangan Kesusasteraan Kanak-kanak dan Remaja dan Bahagian Pendidikan Menengah Majlis Amanah Rakyat (MARA) dengan kerjasama Majlis Debat Universiti Malaysia (MADUM) menganjurkan Pertandingan Debat MRSM Se-Malaysia yang mempertandingkan 51 buah Maktab Rendah Sains MARA (MRSM) Se-Malaysia bagi merebut Juara Pertandingan Debat MRSM Se-Malaysia.

Pengarah Bahagian Pendidikan Menengah MARA, Tuan Haji Abd Manab Abdul Majid dalam ucapan semasa perasmian Majlis Penutupan Pertandingan Debat MRSM Se-Malaysia menegaskan bahawa semua pihak perlu memartabatkan penggunaan bahasa kebangsaan yang baik dan betul, terutamanya dalam kalangan pelajar. Dengan kaedah ini, semangat cinta akan negara dapat ditingkatkan dan melahirkan generasi berilmu.

Pertandingan debat ini merupakan langkah yang boleh membawa pelajar kepada pemikiran yang kritis yang mampu membantu negara melahirkan pemimpin yang bijak berhujah bagi menyelesaikan masalah rakyat.

Menurut penganjur, pertandingan ini bertujuan untuk memberikan ruang dan peluang kepada peserta yang terdiri dalam kalangan pelajar MRSM untuk menyampaikan idea bagi isu yang diperdebatkan dengan jelas dan bernas dalam bahasa Melayu dengan baik dan betul. Selain itu, pertandingan ini dapat meningkatkan kefahaman dan kesedaran yang meluas mengenai isu semasa dalam pelbagai aspek sama ada pada peringkat serantau mahupun sejagat menerusi penguasaan ilmu terkini.

Pertandingan ini juga mendidik peserta untuk berkomunikasi dan menyampaikan huraian berserta bukti terhadap hujah yang disampaikan.

Dengan membawa tema “Debat Perintis Generasi Berilmu”, juara bagi kategori bahasa Melayu pada kali ini berjaya disandang oleh MRSM Tun Ghafar Baba yang menerima hadiah berupa wang tunai RM2700 berserta sijil dan buku terbitan DBP. Bagi tempat kedua, dimenangi oleh MRSM Taiping, manakala bagi kategori pasukan, MRSM Sultan Azlan Shah dan MRSM Parit, Perak berjaya memasuki peringkat separuh akhir.

Turut hadir bersama-sama dalam majlis perasmian penutupan ini ialah Tuan Haji Mohd Salahuddin Dato’ Paduka Mohamed, Pengarah Jabatan Pengembangan Bahasa dan Sastera, DBP.


Raja Muda Perlis Perkenan Menyampaikan Majlis Istiadat Konvokesyen 17 UniMAP

Untuk mendapatkan maklumat terkini, ikuti kami melalui Telegram

Pauh Putra – “Usahakan diri untuk menjadi yang terbaik dalam semua perkara yang diceburi. Sesungguhnya untuk menjadi yang terbaik dalam semua perkara atau urusan adalah perkara yang sukar, namun perkara ini perlu dilakukan.”

“Sebarang kegagalan itu pula merupakan perkara biasa. Kita perlu belajar daripada sebarang kegagalan tersebut agar tidak mengulangi kesilapan dan terus melangkah ke hadapan.”

Titah Raja Muda Perlis, Tuanku Syed Faizuddin Putra Jamalullail ketika berangkat menyempurnakan Sidang Ketujuh Bagi Istiadat Konvokesyen 17 Universiti Malaysia Perlis (UniMAP) di Dewan Ilmu, Kampus Alam UniMAP Pauh Putra, semalam.

Keberangkatan tiba baginda disambut oleh Naib Canselor UniMAP, Profesor Dato’ Ts. Dr. Zaliman Sauli.

Sehubungan dengan itu, Raja Muda Perlis selaku Canselor UniMAP berkenan menganugerahkan folder ijazah kepada sebanyak 331 orang graduan dalam jurusan Sarjana Muda Kejuruteraan (Kepujian) bagi Kejuruteraan Bahan, Kejuruteraan Bioproses, Kejuruteraan Polimer, Kejuruteraan Metalurgi dan Kejuruteraan Biosistem.

Dalam perkembangan yang sama, penganugerahan ini turut disampaikan kepada pelajar Ijazah Sarjana Muda Teknologi Kejuruteraan Kimia (Kepujian) bagi Teknologi Makanan, Proses Kimia Industri dan juga Bioteknologi Industri.

Raja Muda Perlis turut menasihati agar semua graduan untuk meningkatkan daya tumpuan dan kebolehan mengikut kemampuan diri.

“Orang yang berjaya ialah orang yang memberikan fokus terhadap perkara yang mereka mampu kawal. Lakukan perubahan kepada diri sendiri dahulu kerana kita hanya mempunyai kawalan sepenuhnya kepada diri sendiri. Insya-Allah kita akan mampu membawa perubahan kepada mereka yang di sekeliling kita pula,” pesan Raja Muda Perlis ketika mengakhiri ucapan dalam Majlis Istiadat Konvokesyen 17.


UUM Terapkan Amalan dan Budaya Pengauditan

Alor Setar – Bagi meningkatkan sistem pengurusan berkualiti, Universiti Utara Malaysia (UUM) Sintok selesai melakukan kerja Audit SIRIM MS ISO 9001 dan majlis penutupan yang berlangsung di Dewan Senat UUM Kedah pada 30 November yang lalu.

Kerja pengauditan ini membabitkan sebanyak tujuh orang juruaudit yang diketuai oleh Pasukan audit SIRIM QAS, Dr. Shahanif Hassan.

Naib Canselor UUM, Profesor Dr. Haim Hilman Abdullah berkata, sijil hanya layak dikeluarkan setelah semuanya selesai.

“Pihak UUM berpuas hati dengan kerja pengauditan yang dijalankan oleh pihak SIRIM itu.“

“UUM amat gembira jika dapat menerima semula Pensijilan MS ISO 9001 bagi tempoh tiga tahun lagi,” katanya ketika ditemui.

Profesor Dr. Haim Hilman berpandangan bahawa pensijilan tersebut adalah sukar untuk diperoleh khususnya bagi jabatan di universiti.

Namun begitu, beliau menzahirkan rasa syukur berhubung dengan penilaian pada kali yang dilihat lebih baik daripada sebelumnya. Perkara ini mencerminkan penyusunan pengurusan UUM yang baik dan sistematik.

“Terima kasih kepada semua jabatan dan pusat pengajian yang terlibat dalam usaha memberikan komitmen penuh kepada pasukan juruaudit SIRIM sepanjang dua hari berada di sini,“ kata beliau.

Sementara itu, Dr. Haim Hilman berkata, sepanjang pasukan itu berada di universiti, pihak UUM sentiasa terbuka dan menerima apa-apa sahaja cadangan dan teguran yang dikemukakan oleh pihak SIRIM bagi penambahbaikan sistem pengurusan berkualiti di universiti berkenaan.

Beliau menambah, persediaan staf bagi menerima siri lawatan audit sama ada audit pemantauan atau audit pensijilan akan sentiasa menjadi sebahagian daripada amalan dan budaya kerja di UUM dari semasa ke semasa.


Kata Tunggal Ganda Separa

Untuk mendapatkan maklumat terkini, ikuti kami melalui Telegram

Kata tunggal ganda separa ialah kata tunggal yang terdiri daripada kata dasar dengan gandaan di hadapan. Kata ganda ini meliputi sesetengah kata nama, kata kerja dan kata tugas tugas. Sila lihat contoh yang berikut:

Gandaan itu merupakan suku pertama kata dasar yang bunyi vokalnya dikekalkan sebagai bunyi vokal e pepet atau dilemahkan bunyi vokalnya untuk menjadi bunyi vokal e pepet. Sila lihat contoh yang berikut:

Kata nama tunggal mendukung makna dan fungsi yang pelbagai. Dalam bahasa Melayu, hanya terdapat dua kata nama tunggal yang mendukung maksud jamak sesudah kata dasar digandakan secara separa, iaitu kata daun dan pohon.  Sila lihat contoh yang berikut:

dedaun:   pelbagai jenis daun, seperti daun

Kata “dedaun” boleh ditambah imbuhan untuk menjadi “dedaunan” yang bererti “daun-daunan”, iaitu pelbagai jenis daun.

Dengan proses penggandaan separa, kebanyakan kata nama tunggal yang merupakan kata umum untuk kegunaan biasa berubah untuk menjadi kata istilah yang digunakan dalam bidang khusus. Selain itu, penggandaan tersebut mungkin melibatkan perubahan dari segi golongan kata. Sila lihat contoh yang berikut:

1b.  tetingkat: kawasan bersegi empat pada tabir paparan komputer

2a.  sentuh: kena sedikit (KK), sejenis tumbuhan (KN)

2b.  sesentuh: alat yang menghubungkan sesuatu pengalir elektrik

3a.  sondol: menolak atau menangkis dengan kepala (KK)

3b.  sesondol : bahagian yang menonjol keluar dari roda atau aci untuk

4a.  baru belum lama (KT), baru, baru-baru (KN)

Kata ganda tunggal mungkin bervariasi dengan kata ganda semu dari segi maknanya. Sila lihat contoh yang berikut:

Ada kalanya kata tunggal dengan kata tunggal ganda separa mendukung maksud yang berbeza, dan ada kalanya mempunyai kaitan makna. Sila lihat contoh yang berikut:

1a.  jari (Kamus Dewan Edisi 4 (KDE4), 2016: 611)

i. bilah besi yang menghubungkan pusat dengan lingkaran

ii. garis lurus dari pusat ke keliling bulatan

i. tempat tumpuan kaki yang bertingkat-tingkat

iii. tokoh yang ditempatkan di sesebuah institusi untuk menghasilkan karyanya

ii. sejenis selampai yang disebaikan pada bahu


Wanita Perlu Kawal Emosi dengan Bijak – Raja Muda Perlis

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Tuanku Syed Faizuddin Putra Jamalullail pada hari ini berkenan berangkat merasmikan Webinar Yayasan Tuanku Fauziah (YTF) di Auditorium Syed Mahmood, Jabatan Kesihatan Negeri di Kangar.

Seiring dengan tema “Wanita Sihat, Anggun, Berkarisma”, Raja Muda Perlis bertitah:

Wanita perlu menguruskan emosi dengan bijak, seperti sentiasa berfikiran positif dan bersikap tenang. Wanita juga perlu diberi pendedahan dan kesedaran berkaitan dengan gejala ketidakseimbangan hormon yang memberikan kesan kepada gaya hidup dan penampilan serta pemilihan produk kosmetik kecantikan yang bersesuaian yang memerlukan pengawasan profesional kesihatan.

Tegas Raja Muda Perlis, “Sebagai usaha memartabatkan insan yang bernama wanita, penjagaan dan perlindungan diri seseorang wanita adalah sangat penting. Langkah pencegahan awal perlu dilakukan dengan mengamalkan gaya hidup sihat, iaitu mengambil makanan yang sihat, bersenam dan melakukan saringan kesihatan secara berkala.”

Keberangkatan tiba baginda yang diiringi anakanda keduanya, Sharifah Farah Adriana Jamalullail ke program anjuran Kementerian Kesihatan Malaysia melalui Jabatan Kesihatan Negeri Perlis, yang disambut oleh Pengarah Jabatan Kesihatan Negeri, Dr. Ismuni Bohari.

Tambah Tuanku Raja Muda merangkap Penasihat DiRaja YTF, “Wanita yang sihat mempunyai nilai yang tinggi dan menjadi aset dalam meningkatkan produktiviti negara.

Usaha untuk memperkasakan kesihatan wanita kini menjadi semakin mencabar. Peranan wanita kini dilihat semakin meluas dan pelbagai tanggungjawab perlu  digalas. Hal ini dikatakan demikian mampu menjejaskan amalan gaya hidup seharian wanita dan meningkatkan risiko kepada penyakit kronik.

Majlis perasmian penutupan disempurnakan pada sebelah petangnya oleh Raja Puan Muda Perlis Tuanku Hajah Lailatul Shahreen Akashah Khalil selaku Pengerusi Yayasan Tuanku Fauziah.


Raja Puan Muda Perlis Merasmikan Majlis Penutupan Webinar YTF

Kangar – Majlis penutupan perasmian Webinar Yayasan Tuanku Fauziah (YTF): Wanita Sihat, Anggun, Berkarisma yang berlangsung di Auditorium Syed Mahmood, Jabatan Kesihatan Negeri (JKN) pada hari ini disempurnakan oleh Raja Puan Muda Perlis, Tuanku Hajah Lailatul Shahreen Akashah Khalil.

Keberangkatan tiba Tuanku Raja Puan Muda merangkap Pengerusi YTF ke program tersebut telah disambut oleh Pengarah Jabatan Kesihatan Negeri, Dr. Ismuni Bohari.

Menariknya program penganjuran Kementerian Kesihatan Malaysia melalui Jabatan Kesihatan Negeri Perlis bersama-sama YTF pada kali ini, terdapat pelbagai topik yang dibincangkan. Antaranya termasuklah topik “Wanita dan Kesihatan” yang dikongsi oleh Pakar Perubatan Keluarga, JKN Perlis, Dr. Aina Najmi Azizan; “Sihat Minda” oleh Pakar Perubatan Kesihatan Awam, Ketua Sektor Kesihatan Mental, Pencegahan Kecederaan dan Keganasan; dan “Penyalahgunaan Substans” oleh Bahagian Kawalan Penyakit, Kementerian Kesihatan Malaysia, Dr. Nurashikin Ibrahim.

Sementara itu, sesi Bual Bicara dengan topik “Wanita Sihat, Anggun Berkarisma” dibincangkan oleh Pegawai Farmasi JKN Perlis, Ruhaya Muhamad Razali dan Pakar Pergigian Restoratif JKN Perlis, Dr. Ismaliza Ali, manakala Pakar Perubatan Keluarga JKN Perlis, Nur Khaniza Kaman sebagai moderator program.

Terdahulu, dalam ucapan perasmian majlis, Raja Muda Perlis, Tuanku Syed Faizuddin Putra Jamalullail bertitah:

Selain kecantikan dan anggun, wanita berkarisma merupakan satu impian. Wanita berkarisma merupakan wanita yang mempunyai kualiti daya kepimpinan dan daya penarik yang menjadikan mereka boleh mempengaruhi atau menjadi suri teladan kepada masyarakat.”

“Dalam erti kata lain, ciri wanita berkarisma yang dimaksudkan ialah percaya diri, rendah hati, bersikap positif, memiliki aura yang tersirat dan bersikap tenang dan lebih memilih untuk mendengar.

Pada penghujung program, sesi diteruskan lagi dengan tajuk “Remaja Sihat Minda” oleh Dr. Nurashikin dan disusuli sesi Bual Bicara “Peluang Kerjaya dalam Institusi Kesihatan” oleh Timbalan Pengarah Kesihatan Negeri (Pergigian) JKN Perlis, Dr. Ismuni, Pegawai Farmasi JKN Perlis, Dr. Khairol Niza Ahmad, Mohd Shainol Azmar Kassim dan Ketua Penyelia Jururawat Negeri, Lim Ai Choo. Sesi itu dimoderatorkan oleh Pegawai Kaunselor JKN Perlis, Mohd Afiq Ismail.


Kabinet Kerajaan Baharu

Untuk mendapatkan maklumat terkini, ikuti kami melalui Telegram

Kuala Lumpur – Selepas menanti dengan penuh debaran, akhirnya teka-teki pembentukan Kabinet terjawab pada hari ini. Pemilihan tersebut pastinya mengambil kira pendapat, pertimbangan dan pandangan dari semua pihak yang terlibat dalam pembentukan Kerajaan Perpaduan, yakni diketuai oleh Perdana Menteri Malaysia ke-10, YAB Dato’ Seri Anwar Ibrahim.

Setelah mendapat perkenan daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Syah, maka terbentuklah barisan Kabinet Perpaduan Nasional 2022 ataupun yang dikenali sebagai Kerajaan Perpaduan.

YAB Dato’ Seri Anwar menyatakan bahawa pembentukan kabinet ini selaras dengan beberapa prinsip yang diterimapakai untuk merangkul semua kekuatan induk dan dukungan.

Kekuatan induk itu ialah Pakatan Harapan yang mencatatkan jumlah undi terbanyak dan Ahli Parlimen terbesar, diikuti oleh Barisan Nasional dan Gabungan Parti Sarawak.

Ketiga-tiga tunggak ini telah sepakat bukan sahaja dalam membentuk jemaah menteri, malah menetapkan beberapa dasar utama.

Kesemua Ahli Kabinet yang diumumkan dijangka akan selesai mengangkat sumpah di hadapan Yang Di-Pertuan Agong pada 3 Disember 2022 (esok), pukul 3.00 petang.

Perdana Menteri Malaysia dan Menteri Kewangan: YAB Dato’ Seri Anwar

Timbalan Perdana Menteri dan Menteri Kemajuan Desa dan Wilayah: Dato’ Seri Ahmad Zahid Hamidi

Timbalan Perdana Menteri dan Menteri Perladangan dan Komiditi: Dato’ Seri Haji Fadilah Yusof

Menteri Pertanian dan Keterjaminan Makanan: Mohamad Sabu

Menteri Pembangunan Kerajaan Tempatan: Ngar Kor Ming

Menteri Kerja Raya: Alexander Nanta Lingi

Menteri Dalam Negeri: Saifuddin Nasution Ismail

Menteri Perdagangan Antarabangsa dan Industri: Tengku Zafrul Tengku Abdul Aziz

Menteri Pendidikan Tinggi: Dato’ Seri Mohamad Khalid Nordin

Menteri Sains dan Teknologi: Chang Lih Kang

Menteri Pembangunan Wanita Keluarga dan Masyarakat: Dato’ Seri Nancy Shukri

Menteri Perdagangan Dalam Negeri dan Kos Sara Hidup: Salahudin Ayob

Menteri di Jabatan Perdana Menteri (Urusan Undang-undang dan Reformasi Institusi): Dato Azalina Othman

Menteri Sumber Asli Alam Sekitar dan Perubahan Iklim: Nik Nazmi Nik Ahmad

Menteri Pembangunan Usahawan dan Koperasi: Ewon Benedict

Menteri Luar Negeri: Dato Seri Zambry Abdul Kadir

Menteri Pelancongan: Dato’ Seri Tiong King Sing

Menteri Komunikasi Digital: Ahmad Fahmi Ahmad Fadzil

Menteri Perpaduan Negara: Agu Anak Dagang

Menteri Agama: Dato’ Dr. Mohd Naim Haji Mokhtar, Ketua Hakim Mahkamah Syariah sekarang

Menteri Belia dan Sukan: Dato’ Hannah Yeoh Tseow Suan

Menteri di Jabatan Perdana Menteri (Urusan Sabah dan Sarawak): Armizan Mohd Ali

Sementara itu, urusan kerajaan khusus Kementerian Kewangan akan dibantu oleh beberapa penasihat yang tidak akan mengambil upah, yakni diketuai oleh Penasihat PETRONAS, Tan Sri Mohd Hassan Marican.


DBP Sarawak-TVS Tingkatkan Kualiti Bahasa Kebangsaan

Untuk mendapatkan maklumat terkini, ikuti kami melalui Telegram

Hari ini, Dewan Bahasa dan Pustaka (DBP) Cawangan Sarawak, diketuai oleh Encik Abang Haliman Haji Abang Julai, Pengarah DBP Cawangan Sarawak berserta rombongan mengadakan kunjungan kepada Pengarah Eksekutif Sarawak Media Group (SMG) Sdn. Bhd., Encik Sarbini Haji Hamdan.

Kunjungan tersebut bertujuan untuk mengetahui dan memahami lebih lanjut berkaitan dengan pengoperasian TV Sarawak (TVS) yang merupakan organisasi milik SMG dan bersiaran melalui Astro saluran 122 atau MyTV.

Dalam pertemuan tersebut, Pengarah DBP Cawangan Sarawak menyuarakan hasrat untuk meluaskan rangkaian kerjasama dan memilih TVS  sebagai rakan sinergi yang bertepatan kerana kemampuan dan kepakaran yang dimiliki oleh TVS dalam bidang penyiaran.

TVS dilihat sebagai sebuah agensi swasta yang dapat membantu DBP dalam mengembangkan karya sastera dan kearifan tempatan di Bumi Kenyalang. DBP Cawangan Sarawak turut berharap TVS dapat membantu dalam mempromosikan kegiatan yang dilaksanakan oleh pihak DBP, khususnya dalam menyemarakkan aktiviti Dekad Bahasa Kebangsaan dan menggalakkan budaya membaca melalui kempen membaca yang akan dilaksanakan bersama-sama pada masa akan datang.

Turut hadir mewakili kunjungan pihak TVS ini ialah Encik Rizal Zulkaplin selaku Ketua Pegawai Eksekutif dan Encik Sarbini Haji Hamdan, Pengarah Eksekutif SMG serta pengurusan TVS.

Pelbagai maklumat tentang pembangunan dan program yang dilaksanakan oleh TVS turut dikongsikan kepada pihak DBP bagi melihat ruang kerjasama yang dapat dilaksanakan bersama-sama. Pada masa yang sama, pihak TVS yang bertindak sebagai media elektronik utama di Sarawak bersedia untuk bekerjasama dengan pihak DBP dengan menawarkan slot khusus bagi menyemarakkan aktiviti Dekad Membaca Kebangsaan.

Pihak TVS juga berharap agar DBP dapat membantu mengadakan kursus kebahasaan kepada wartawan dan staf di TVS bagi meningkatkan kualiti bahasa kebangsaan dalam penyiarannya.

Pihak DBP juga telah dibawa melawat ke studio dan unit pengoperasian TVS untuk melihat sendiri perjalanan dan cara kerja pihak TVS dalam melaksanakan siaran dalam televisyen.